Momma ‘Yɛnnɔ Nneyɛe ne Nokware Mu’—1 Yohane 3:18 | Adesua\nKENKAN WƆ Afrikaans Albanian American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Central) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mommma yɛmmfa ano anaa tɛkrɛma nnnɔ, na mmom yɛnyɛ no nneyɛe ne nokware mu.”—1 YOH. 3:18.\nNNWOM: 106, 100\nSɛ yɛka ɔdɔ mu ɔdɔ a, ɛne dɛn?\nYɛka “ɔdɔ a nyaatwom nnim” a, ɛkyerɛ sɛn?\nYɛbɛyɛ dɛn ahu sɛ yɛn dɔ yɛ ɔdɔ kann?\n1. Sɛ yɛka ɔdɔ mu ɔdɔ a, ɛne dɛn? Wobɛkyerɛkyerɛ mu sɛn? (Hwɛ mfonini a ɛwɔ adesua yi mfiase no.)\nƆDƆ a egyina nnyinasosɛm papa so (a·gaʹpe) yɛ akyɛde a Yehowa de ama yɛn. Ɔno na ɔdɔ fi no. (1 Yoh. 4:7) Saa ɔdɔ yi ne ɔdɔ mu ɔdɔ. Sɛ obi wɔ saa ɔdɔ yi a, ebetumi akyerɛ sɛ ɔpɛ obi asɛm, nanso nea ɛkyerɛ paa ne sɛ, obeyi ne yam ayɛ nneɛma pa ama afoforo. Nhoma bi ka sɛ, sɛ obi wɔ a·gaʹpe dɔ a, “ne nneyɛe nko ara na yɛde hu.” Sɛ yeyi yɛn yam dɔ afoforo na wɔn nso yi wɔn yam dɔ yɛn bi a, ɛma yɛn ani gye, na yɛn koma tɔ yɛn yam.\n2, 3. Yehowa ayi ne yam adɔ nnipa. Adɛn nti na yɛreka saa?\n2 Yehowa nnya mmɔɔ Adam ne Hawa mpo no, ɔyɛɛ biribi de kyerɛe sɛ ɔdɔ nnipa. Ɔbɔɔ asase sɛ nnipa ntena so daa; wammɔ sɛ nnipa ntena so kɛkɛ, na mmom wɔntena so na wɔn ani nnye paa. Nnipa yiyedi nti na Yehowa yɛɛ wei na ɛnyɛ sɛ obenya biribi afi mu nti. Yehowa dɔ no anso hɔ ara, ɔmaa nnipa nyaa anidaso sɛ wɔbɛtena ase daa wɔ Paradise asase a ɔyɛ maa wɔn no so.\n3 Bere a Adam ne Hawa tew atua no, Yehowa yii ne yam daa ɔdɔ a ɛsen biara adi kyerɛɛ yɛn. Ɔyɛɛ nhyehyɛe sɛ obegye Adam ne Hawa asefo; na onim sɛ ɛyɛ dɛn ara a wɔn mu bi bɛkyerɛ ne dɔ no ho anisɔ. (Gen. 3:15; 1 Yoh. 4:10) Nokwasɛm ne sɛ, efi bere a Yehowa hyɛɛ saa Agyenkwa no ho bɔ no, Yehowa ani so deɛ, na ɛte sɛ nea saa afɔrebɔ yi aba so dedaw. Afei mfe 4,000 akyi no, Yehowa de ne Ba a ɔwoo no koro no bɔɔ afɔre maa adesamma. (Yoh. 3:16) Sɛnea Yehowa ayi ne yam adɔ yɛn no, yɛn ani sɔ paa!\n4. Dɛn na ɛkyerɛ sɛ nnipa a yɛnyɛ pɛ betumi ayi yɛn yam ada ɔdɔ adi?\n4 Onyankopɔn bɔɔ yɛn ne suban so, enti yetumi yi yɛn yam da ɔdɔ adi. Esiane sɛ wɔwoo yɛn bɔne mu nti, ɛyɛ den ma yɛn sɛ yɛbɛda ɔdɔ adi, nanso ɛno nkyerɛ sɛ yɛrentumi nyɛ saa. Habel yii ne yam de nneɛma a ɔwɔ mu nea eye paa bɔɔ afɔre maa Onyankopɔn de kyerɛe sɛ ɔdɔ no. (Gen. 4:3, 4) Noa nso yii ne yam daa ɔdɔ adi kyerɛɛ ne beresofo; ɛmfa ho sɛ nkurɔfo no antie no no, ɔkɔɔ so kaa Onyankopɔn asɛm kyerɛɛ wɔn mfe pii. (2 Pet. 2:5) Afei nso, bere a Yehowa ka kyerɛɛ Abraham sɛ ɔmfa ne ba Isak mmɔ afɔre no, esiane sɛ ɔdɔ Yehowa nti, ɔde nea ɔpɛ too nkyɛn. (Yak. 2:21) Sɛ yehyia tebea a emu yɛ den mpo a, yebesuasua saa mmarima anokwafo no na yɛada ɔdɔ adi.\nƆDƆ KANN ANAA NYAATWOM DƆ?\n5. Yɛbɛyɛ dɛn akyerɛ sɛ yɛwɔ ɔdɔ kann?\n5 Bible ka sɛ “yɛmmfa ano anaa tɛkrɛma nnnɔ, na mmom yɛnyɛ no nneyɛe ne nokware mu.” Wei na yɛfrɛ no ɔdɔ kann no. (1 Yoh. 3:18) Wei kyerɛ sɛ yɛrentumi mfa yɛn ano nka nkyerɛ obi sɛ yɛdɔ no anaa? Ɛnte saa koraa! (1 Tes. 4:18) Mmom, nea ɛkyerɛ ne sɛ, sɛ yɛde yɛn ano ka a, ɛsɛ sɛ yɛde yɛn nneyɛe taa akyiri. Nhwɛso bi ni. Sɛ yɛn yɔnko Kristoni nni atade na n’ano aduan abɔ no a, ɛnsɛ sɛ yɛka kyerɛ no kɛkɛ sɛ ensi no yiye. (Yak. 2:15, 16) Sɛ yɛdɔ Yehowa ne yɛn yɔnko nnipa a, yɛrensrɛ kɛkɛ sɛ Yehowa ‘mma adwumayɛfo mmra otwa adwuma no mu,’ na mmom yɛn ankasa nso bɛyere yɛn ho ayɛ asɛnka adwuma no pii.—Mat. 9:38.\n6, 7. (a) Yɛka “ɔdɔ a nyaatwom nnim” a, ɛkyerɛ sɛn? (b) Henanom na na wɔn dɔ yɛ nyaatwom?\n6 Ɔsomafo Yohane kyerɛwee sɛ ‘yɛnnɔ nneyɛe ne nokware mu.’ Enti ɛnsɛ sɛ ‘nyaatwom ba yɛn dɔ mu,” anaa ɛsɛ sɛ ɛyɛ “ɔdɔ a nyaatwom nnim.” (Rom. 12:9; 2 Kor. 6:6) Ɛtɔ da a, obi bɛyɛ ne ho sɛ nea ɔreda ɔdɔ kann adi nanso na emfi ne komam. Ɛba saa a, na ayɛ te sɛ nea wahyɛ nkataanim. Ebia yebebisa sɛ, ‘Biribi wɔ hɔ a yɛfrɛ no ɔdɔ a nyaatwom wom?’ Dabi. Ɔdɔ a ɛte saa nyɛ ɔdɔ pa; ɛyɛ daadaakra.\n7 Ɔdɔ a ɛnyɛ ɔdɔ pa no, momma yɛnhwɛ bi. Eden turom no, Satan yɛɛ ne ho sɛ nea ɔpɛ Hawa asɛm, nanso nea ɔyɛe no kyerɛ sɛ na ɔyɛ pɛsɛmenkominya ne nyaatwom. (Gen. 3:4, 5) Dawid bere so no, Ahitofel yɛɛ biribi a na ɛkyerɛ sɛ na ɔnyɛ adamfo pa. Bere a Ahitofel nyaa adwene sɛ nneɛma bɛkɔ yiye ama no no, oyii Dawid mae. (2 Sam. 15:31) Ɛnnɛ nso, awaefo ne wɔn a wɔde mpaapaemu ba asafo no mu de “tɛkrɛmadɛ ne adɔkɔdɔkɔsɛm” yɛ wɔn ho sɛ nea wɔwɔ ɔdɔ, nanso nokwasɛm ne sɛ, wɔyɛ pɛsɛmenkominya.—Rom. 16:17, 18.\n8. Asɛm bɛn na ɛsɛ sɛ yebisa yɛn ho?\n8 Ɔdɔ a ɛyɛ nyaatwom no, ɛyɛ aniwu efisɛ ɛyɛ daadaakra, ɛnyɛ ɔdɔ a efi koma mu. Nnipa na yebetumi de saa nyaatwom dɔ yi adaadaa wɔn, na ɛnyɛ Yehowa. Yesu kae sɛ wɔn a wɔyɛ wɔn ade sɛ nyaatwomfo no, ‘wɔbɛtwe wɔn asõ denneennen.’ (Mat. 24:51) Ɛwom, Yehowa somfo biara nni hɔ a ɔpɛ sɛ ne dɔ yɛ nyaatwom. Nanso, ɛsɛ sɛ yebisa yɛn ho sɛ, ‘Ɔdɔ a meda no adi daa no, ɛyɛ ɔdɔ kann, anaa ɛyɛ pɛsɛmenkominya ne nnaadaa?’ Momma yɛnhwɛ nneɛma nkron a yebetumi ayɛ de akyerɛ sɛ yɛn dɔ yɛ “ɔdɔ a nyaatwom nnim.”\nSƐNEA ‘YƐBƐDƆ NNEYƐE NE NOKWARE MU’\n9. Dɛn na ɔdɔ kann bɛka yɛn ama yɛayɛ?\n9 Afoforo nhu nea woyɛ mpo a, ma w’ani nnye. Ɛsɛ sɛ yefi yɛn pɛ mu yɛ nneɛma ma yɛn nuanom de kyerɛ sɛ yɛdɔ wɔn. Sɛ ɛbɛyɛ yiye a, ɛsɛ sɛ yɛyɛ saa wɔ “kokoam,” anaa ɛnsɛ sɛ yɛma obiara hu. (Kenkan Mateo 6:1-4.) Anania ne Safira anyɛ saa. Ná wɔmpɛ sɛ wɔyɛ wɔn adɔe wɔ kokoam. Ntoboa a na wɔde rema no, wɔboapa twaa atoro, enti wotwaa wɔn nyaatwom no so aba bɔne. (Asomafo Nnwuma 5:1-10) Yɛn deɛ, ɔdɔ kann nti, yɛyɛ biribi ma yɛn nuanom a, ɛnyɛ afei na yɛrebɛbɔ yɛn ho safohene. Saa ara nso na yɛrenhwɛ kwan sɛ nkurɔfo bɛkamfo yɛn. Nhwɛso bi ni. Anuanom a wɔboa Akwankyerɛ Kuw no ma wosiesie honhom fam aduan no, wonyi wɔn anim, na wɔntwe adwene mma wɔn ho so anaa wɔnkyerɛ sɛ wɔn na wɔkyerɛw asɛm bi.\n10. Yɛbɛyɛ dɛn adi kan adi afoforo ni?\n10 Di kan di afoforo ni. (Kenkan Romafo 12:10.) Yesu hohoroo n’asuafo no nan ho de kyerɛe sɛ odi wɔn ni. Wei yɛ nhwɛso ma yɛn. (Yoh. 13:3-5, 12-15) Ebehia sɛ yɛyere yɛn ho nya ahobrɛase a yɛde bedi afoforo ni saa ara. Asomafo no mpo ante nea Yesu yɛe no ase yiye kosii sɛ wonyaa honhom kronkron. (Yoh. 13:7) Sɛ yɛn nhomanim, yɛn ahonyade, anaa ɔsom hokwan a yɛwɔ wɔ Yehowa som mu amma yɛammu yɛn ho antra so a, na ɛkyerɛ sɛ yedi afoforo ni. (Rom. 12:3) Afei nso, sɛ yɛne obi yɛ adwuma bi na wɔkamfo no, na ɛyɛ yɛn sɛ yɛn nso anka ɛsɛ sɛ wɔkamfo yɛn bi mpo a, yɛremma yɛn ani mmere no, na mmom yɛne no bɛbom adi ahurusi.\n11. Adɛn nti na ɛsɛ sɛ yeyi yɛn yam kamfo afoforo?\n11 Yi wo yam kamfo anuanom. Hokwan biara a yebenya no, ɛsɛ sɛ yɛde kamfo yɛn ho yɛn ho efisɛ nkamfo a ɛte saa no, “eye ma nkɔso.” (Efe. 4:29) Nanso ɛsɛ sɛ nkamfo no fi yɛn komam. Ɛnte saa a, na yɛredɛfɛdɛfɛ onipa no anaasɛ asɛyɛde a yɛwɔ sɛ yɛde afotu ma no no, na yɛreguan. (Mmeb. 29:5) Sɛ yɛkamfo obi na afei yɛkasa tia no yayaayaw wɔ n’akyi a, na yɛyɛ nyaatwom. Ɔsomafo Paulo anyɛ saa; ɔkyerɛe sɛ ɔwɔ ɔdɔ kann. Enti ɔkamfoo afoforo de yɛɛ nhwɛso pa maa yɛn. Nhwɛso bi ni. Oyii ne yam kamfoo Kristofo a na wɔwɔ Korinto no wɔ wɔn nneyɛe bi ho. (1 Kor. 11:2) Nanso sɛ wɔyɛ biribi a ɛmfata nkamfo a, na ɔtɔ ne bo ase kyerɛkyerɛ nea enti a ɔretu wɔn fo no mu yiye.—1 Kor. 11:20-22.\nYɛboa yɛn nuanom a wɔn ho akyere wɔn a, ɛyɛ ɔkwan baako a ɛkyerɛ sɛ yɛdɔ wɔn na yɛsom wɔn hɔho (Hwɛ nkyekyɛm 12)\n12. Sɛ yɛpɛ sɛ yɛsom afoforo ahɔho a, dɛn na yɛbɛyɛ de akyerɛ sɛ yɛwɔ ɔdɔ kann?\n12 Som afoforo ahɔho. Yehowa ka kyerɛ yɛn sɛ yɛnyɛ yɛn nuanom mmarima ne mmea adɔe. (Kenkan 1 Yohane 3:17.) Nanso, adwempa na ɛsɛ sɛ yɛde yɛ saa na yeyi pɛsɛmenkominya biara fi yɛn mu. Yebetumi abisa yɛn ho sɛ: ‘Sɛ mereto nsa afrɛ nkurɔfo aba me fie a, me nnamfo paa, wɔn a wɔagye din wɔ asafo no mu, anaa wɔn a wobetumi ayɛ biribi atua me ka na mefrɛ wɔn? Anaa anuanom mmarima ne mmea a minnim wɔn yiye anaa wonni biribi a wɔde betua me ka no, wɔn na mehwehwɛ kwan bi a mɛfa so ayɛ wɔn adɔe?’ (Luka 14:12-14) Anaa fa no sɛ ebia Kristoni bi antototo ne nneɛma yiye ama ne ho akyere no, anaa yɛtoo nsa frɛɛ obi baa yɛn fie nanso wanna yɛn ase. Sɛ ɛba saa a, ɛsɛ sɛ yɛde afotu yi yɛ adwuma: “Munnyigye mo ho hɔho a anwiinwii biara nnim.” (1 Pet. 4:9) Sɛ wode saa afotu yi yɛ adwuma a, ɛbɛma w’ani agye sɛ wode adwempa yɛ adɔe a ɛte saa.—Aso. 20:35.\n13. (a) Bere bɛn paa na ebetumi ayɛ den sɛ yɛbɛboa wɔn a wɔyɛ mmerɛw? (b) Nneɛma bɛn saa na yebetumi ayɛ de aboa wɔn a wɔyɛ mmerɛw?\n13 Boa wɔn a wɔyɛ mmerɛw. Bible ka sɛ, ‘yɛmmoa wɔn a wɔyɛ mmerɛw, yennya abodwokyɛre mma nnipa nyinaa.’ Saa asɛm yi betumi ama yɛahu sɛ yɛn dɔ yɛ ɔdɔ kann anaa ɛnte saa. (1 Tes. 5:14) Wɔn a wɔyɛ mmerɛw no, akyiri yi wɔn mu pii gyidi tumi yɛ den, nanso wɔn mu bi wɔ hɔ a, ehia sɛ yenya wɔn ho abotare na yɛkɔ so boa wɔn. Nea yebetumi ayɛ aboa wɔn no bi ne sɛ yɛde Kyerɛwnsɛm mu nsɛm bɛhyɛ wɔn den, yɛne wɔn bɛkɔ asɛnka, anaasɛ yebenya bere atie wɔn. Afei nso, sɛ́ anka yebenya adwene sɛ onua anaa onuawa bi yɛ “den” anaa ɔyɛ “mmerɛw” no, ɛsɛ sɛ yehu sɛ yɛn nyinaa wɔ mmerɛwyɛ ne nneɛma a yɛbɔ mu mmɔden. Ɔsomafo Paulo mpo gye toom sɛ ɔwɔ mmerɛwyɛ. (2 Kor. 12:9, 10) Wei ma yehu sɛ yɛn nyinaa hia yɛn mfɛfo Kristofo mmoa.\n14. Dɛn na ɛsɛ sɛ yɛyɛ na ama asomdwoe akɔ so atena yɛne yɛn nuanom ntam?\n14 Hwehwɛ asomdwoe. Sɛ ɛyɛ yɛn sɛ yɛn nua bi ante yɛn ase anaa ɔne yɛn anni no yiye a, yɛyɛ nea yebetumi biara sɛ yɛbɛma asomdwoe akɔ so atena yɛne no ntam. (Kenkan Romafo 12:17, 18.) Sɛ yɛayɛ biribi ama ahaw yɛn nua bi a, ɛsɛ sɛ yefi yɛn komam pa no kyɛw. Nhwɛso bi ni. Sɛ́ anka yɛbɛka sɛ, “Mansusuw sɛ ɛbɛhaw wo” no, yebetumi agye yɛn mfomso atom na yɛaka sɛ, “Ɛyɛ me yaw sɛ asɛm a mekae no ahaw wo saa.” Aware mu nso, asomdwoe ho hia paa. Sɛ okunu ne ɔyere wɔ nnipa mu a, ɛnsɛ sɛ wɔyɛ wɔn ho sɛ wɔdɔ wɔn ho, na afei wodu fie a wɔayɛ aka, adidi wɔn ho atɛm yayaayaw, anaasɛ wɔaboro wɔn ho.\n15. Dɛn na yɛbɛyɛ de akyerɛ sɛ yefi yɛn komam de obi bɔne akyɛ no?\n15 Fa bɔne kyɛ koraa. Sɛ obi yɛ yɛn bɔne na yɛamfa ne ho asɛm anhyɛ yɛn mu a, na yɛde ne bɔne akyɛ no. Sɛ ‘yɛne yɛn ho tena ɔdɔ mu, na yɛyere yɛn ho denneennen de asomdwoe koroyɛ hama tena ase honhom biakoyɛ mu’ a, yebetumi de wɔn a wonnim mpo sɛ wɔafom yɛn bɔne akyɛ wɔn koraa. (Efe. 4:2, 3) Sɛnea ɛbɛyɛ a ‘yɛremfa bɔne nhyɛ yɛn mu no,’ ɛnsɛ sɛ yɛkɔ so dwinnwen nea obi de ayɛ yɛn ho na ama yɛatumi afi yɛn komam de ne bɔne akyɛ no. (1 Kor. 13:4, 5) Sɛ yenya yɛn nuabarima anaa yɛn nuabea bi ho menasepɔw anaasɛ yɛde ne ho asɛm hyɛ yɛn mu a, ɛbɛma yɛne ne ntam asɛe, na asɛe yɛne Yehowa nso ntam. (Mat. 6:14, 15) Afei nso, sɛ yɛbɔ mpae ma wɔn a wɔyɛ yɛn bɔne a, ɛkyerɛ sɛ yɛafi yɛn komam de wɔn bɔne akyɛ wɔn.—Luka 6:27, 28.\n16. Sɛ yenya ɔsom hokwan bi a, ɛsɛ sɛ yebu no sɛn?\n16 Fa nea wopɛ to nkyɛn. Sɛ yenya hokwan bi wɔ Yehowa som mu, na ‘yɛanhwehwɛ nea eye ma yɛn nko, na mmom yɛhwehwɛ yɛn yɔnko nso de’ a, ɛnde na ɛkyerɛ sɛ yɛn dɔ yɛ ɔdɔ kann. (1 Kor. 10:24) Nhwɛso bi ni. Yɛkɔ amansin ne amantam nhyiam a, wɔn a wogye ahɔho no di kan wɔ hɔ ansa na wɔn a wɔaka no aba. Wɔpɛ a anka wobetumi apɛ baabi a eye paa ama wɔne wɔn mmusua wɔ baabi a wɔde ahyɛ wɔn nsa no. Nanso wɔnyɛ saa, mmom wɔn mu pii tena baabi a ɛnyɛ hɔ na anka wɔn ani gye ho paa. Sɛ wɔde nea wɔpɛ to nkyɛn saa a, ɛkyerɛ sɛ wɔn dɔ no yɛ ɔdɔ kann a pɛsɛmenkominya biara nnim. Wobɛyɛ dɛn asuasua wɔn nhwɛso pa no?\n17. Sɛ obi ayɛ bɔne a emu yɛ duru a, dɛn na ɔdɔ kann bɛma wayɛ?\n17 Ka bɔne a woyɛ wɔ sum ase na gyae. Kristofo bi a wɔayɛ bɔne a emu yɛ duru yɛ wɔn adwene sɛ wɔbɛkata so. Nea enti a wɔyɛ saa ne sɛ wɔmpɛ sɛ wɔn anim begu ase anaa wɔbɛma afoforo adi yaw. (Mmeb. 28:13) Nanso obi yɛ saa a, ɛnkyerɛ ɔdɔ, efisɛ epira nea wayɛ bɔne no ankasa ne afoforo. Ebetumi ama Onyankopɔn ayi ne honhom afi asafo no so na asɛe asafo no asomdwoe. (Efe. 4:30) Sɛ Kristoni bi yɛ bɔne a emu yɛ duru a, ɔdɔ kann bɛma wabɔ mpanyimfo no amanneɛ na ama mpanyimfo no atumi aboa no.—Yak. 5:14, 15.\n18. Ɔdɔ kann ho hia. Adɛn ntia?\n18 Suban papa nyinaa, ɔdɔ na ɛyɛ mu kɛse. (1 Kor. 13:13) Ɔdɔ na ɛma nnipa nyinaa hu sɛ yɛyɛ Yesu akyidifo, na yesuasua Yehowa a Ɔno na ɔdɔ fi no no. (Efe. 5:1, 2) Paulo kae sɛ, “Minni dɔ a, mensɛ hwee.” (1 Kor. 13:2) Momma yɛnkɔ so nna ɔdɔ adi; ɛnsɛ sɛ yɛka no yɛn “ano” kɛkɛ, na mmom momma “yɛnyɛ no nneyɛe ne nokware mu.”


Nnwom 30 - Nkwa Asem (NA-TWI) | Biblica América Latina\nNnwom 30 - Nkwa Asem (NA-TWI)\n1Mekamfo wo, Awurade, efisɛ, woagye me nkwa ayi me afi atamfo ani a ɛbere me no mu. 2 Misu frɛɛ wo sɛ boa me, O Awurade, me Nyankopɔn, na wosaa me yare 3 yii me fii damoa no mu. Na anka meresian akɔ ase pɛɛ, nanso wosan maa me nkwa.\n4 Monto ayeyi nnwom mma Awurade; mo a mudi no nokware nyinaa! Monkae nea Kronkronni no ayɛ, na monna no ase! 5 N’abufuw nkyɛ, na ne papayɛ wɔ hɔ nkwa nna nyinaa. Nusu begu anadwo, nanso ahosɛpɛw bɛba anɔpa.\n6 Minyaa ogye nti mekae se, “Wɔrenni me so da.” 7 Woyɛɛ me yiye, Awurade; wobɔɔ me ho ban sɛ abankɛse, nanso wode wo ho siee me ma misuroe. 8 Mefrɛɛ wo, Awurade, srɛɛ wo mmoa. 9 Mfaso bɛn na wubenya wɔ me wu ho? Na sɛ mekɔ damoa mu a, wunya dɛn? Awufo betumi akamfo wo? Wobetumi apae mu aka wo papayɛ? 10 Tie me, Awurade, na hu me mmɔbɔ! Boa me, Awurade!” 11 Woama m’awerɛhow adan anigye asaw; woafa m’awerɛhow ma anigye atwa me ho ahyia. 12 Enti merenyɛ komm. Mɛto dwom akamfo wo. Awurade, woyɛ me Nyankopɔn. Mɛda wo ase daa daa.\nNA-TWI : Nnwom 30


8 Akyiri yi Onyankopɔn kaee+ Noa ne wuram mmoa ne nyɛmmoa a wɔka ne ho wɔ adaka no mu+ nyinaa, na Onyankopɔn maa mframa bɔ faa asase so na nsu no fii ase kɔɔ fam.+ 2 Na subun+ no ne ɔsoro mfɛnsere+ no mu totoe, na osu no gyaee tɔ. 3 Na nsu no fii ase twetwee nkakrankakra fii asase so; na nna ɔha aduonum akyi no, na nsu no so rehuan.+ 4 Ɔsram a ɛto so ason no da a ɛto so dunson no, adaka+ no kosii Ararat+ mmepɔw so. 5 Nsu no so tew nkakrankakra kosii ɔsram a ɛto so du no so. Na ɔsram a ɛto so du no da a edi kan no, mmepɔw no atifi yii ne ho adi.+ 6 Enti adaduanan akyi no, Noa buee mfɛnsere+ a ɔyɛe wɔ adaka no ho no. 7 Akyiri yi ɔsomaa kwaakwaadabi+ fii adi, na odii akɔneaba kosii sɛ nsu no yowee wɔ asase so. 8 Afei ɔsomaa aborɔnoma+ sɛ ɔnkɔhwɛ sɛ nsu no atwetwe afi asase so anaa. 9 Nanso aborɔnoma no annya baabi amfa ne nan ansi, efisɛ na nsu da so wɔ asase so nyinaa.+ Enti ɔsan baa ne nkyɛn wɔ adaka no mu, na Noa teɛɛ ne nsa faa no kɔɔ ne nkyɛn wɔ adaka no mu. 10 Na ɔsan twɛn nnanson, na ɔsomaa aborɔnoma no bio. 11 Akyiri yi, ɛrekɔ anwummere no, aborɔnoma no bae, na na ngodua ahaban+ a watew no foforo tua n’ano, enti Noa hui sɛ nsu no ayow wɔ asase so.+ 12 Na ɔsan twɛn nnanson bio. Afei ɔsomaa aborɔnoma no, nanso saa bere yi de, wansan amma ne nkyɛn bio.+ 13 Afei afe a ɛto so ahansia ne biako,+ ɔsram a edi kan no da a edi kan no, na nsu no ayow wɔ asase so; na Noa yii adaka no so nkataso, na ɔhwɛe no, ohui sɛ asase no so awo.+ 14 Na ɔsram a ɛto so abien no da a ɛto so aduonu ason no, na asase no so awo wosee.+ 15 Afei Onyankopɔn ka kyerɛɛ Noa sɛ: 16 “Fi adaka no mu, wo ne wo yere ne wo mma ne wɔn yerenom a wɔka wo ho no.+ 17 Mmoa a wɔka wo ho nyinaa,+ ntuboa+ ne wuram mmoa+ ne mmoa a wɔwea asase so nyinaa,+ yi wɔn fi adi na wɔnyɛ asase so manyamanya, na wɔnwo na wɔnnɔɔso asase so.”+ 18 Enti Noa fii adi, ɔne ne mma+ ne ne yere ne ne mma yerenom. 19 Na mmoa no nyinaa, wɔn a wɔwea ne ntuboa nyinaa, ne asase so mmoa a aka nyinaa, fii adaka no mu puei sɛnea wɔn nyinaa su te.+ 20 Ɛnna Noa sii afɔremuka+ maa Yehowa, na oyii wuram mmoa a wɔn ho tew+ ne ntuboa a wɔn ho tew nyinaa+ mu bi de wɔn bɔɔ ɔhyew afɔre wɔ afɔremuka no so.+ 21 Na Yehowa tee afɔre no hua,+ enti Yehowa kae ne komam sɛ:+ “Merenni onipa akyi nnome asase bio,+ efisɛ onipa komam nsusuwii+ yɛ bɔne fi ne mmofraase;+ na meremfa me nsa nka nea ɛte ase nyinaa bio sɛnea mayɛ yi.+ 22 Mpɛn dodow a asase wɔ hɔ yi, bere a wodua ne bere a wotwa, awɔw bere ne ahohuru bere, osutɔbere ne ɔpɛ bere, adekyee ne adesae, to rentwa da.”+


Yesu Kaa Farisifo No Anim | Yesu Asetena\nYESU BƐN N’ASUAFO NO KYƐN N’ABUSUAFO\nYɛahu sɛ atwerɛfoɔ ne Farisifo no annye antom sɛ Onyankopɔn tumi na Yesu de tuu ahonhommɔne. Ɛno a wɔyɛe no kyerɛ sɛ na wɔreyɛ akasa atia honhom kronkron. Enti hwan afa na na wɔbɛgyina? Onyankopɔn anaa Satan? Yesu kaa sɛ: “Sɛ moma dua no yɛ dua pa a, n’aba nso bɛyɛ aba pa, nanso moma dua no porɔ a, n’aba nso bɛporɔ; ɛfiri sɛ dua biara aba na wɔde hunu dua korɔ.”—Mateo 12:33.\nYɛbɛtumi aka sɛ ahonhommɔne a Yesu tui no yɛ aba pa, enti sɛ obi ka sɛ Yesu nyaa saa tumi no fii Satan hɔ a, nyansa biara nnim. Yesu kaa wɔ ne Bepɔ so Asɛnka no mu sɛ dua pa biara so aba pa, na ɛnso aba bɔne. Ná Farisifo no nni nnyinasoɔ biara nso wɔbɔɔ Yesu sobo. Enti yɛhwɛ aba a wɔsoe yi a, na wɔyɛ nnipa bɛn? Ná wɔaporɔw. Yesu ka kyerɛɛ wɔn sɛ: “Nhuritia mma, mobɛyɛ dɛn atumi aka nsɛm a ɛyɛ berɛ a moyɛ abɔnefoɔ? Ɛfiri sɛ deɛ ayɛ akoma mã no na ano ka.”—Mateo 7:16, 17; 12:34.\nNea Yesu kae yi kyerɛ sɛ nea yɛka na ɛkyerɛ nea ɛwɔ yɛn komam, na ɛno so na wɔbɛgyina abu yɛn atɛn. Enti Yesu toaa so sɛ: “Mese mo sɛ asɛm biara a mfasoɔ nni soɔ a nnipa ka no, wɔbɛbu ho akonta Atemmu Da no; wɔnam mo nsɛm so bɛbu mo bem, na wɔnam mo nsɛm so bɛbu mo fɔ.”—Mateo 12:36, 37.\nAnwonwade bebrebe a Yesu yɛe nyinaa akyi no, na atwerɛfoɔ ne Farisifo no pɛ sɛ ɔyɛ pii ka ho. Wɔkaa sɛ: “Ɔkyerɛkyerɛfoɔ, yɛpɛ sɛ woyɛ sɛnkyerɛnne bi ma yɛhwɛ.” Anwonwade a Yesu yɛe no, sɛ wɔwɔ hɔ na Yesu yɛe oo, sɛ wɔnni hɔ oo, na nnipa pii ahu adi ho adanse, enti anka ɛno ara mpo dɔɔso. Yesu ka kyerɛɛ wɔn sɛ: “Awoɔ ntoatoasoɔ abɔnefoɔ ne awaresɛefoɔ kɔ so hwehwɛ sɛnkyerɛnne, nanso wɔremma wɔn sɛnkyerɛnne biara gye odiyifoɔ Yona sɛnkyerɛnne no.”—Mateo 12:38, 39.\nYesu kyerɛɛ asɛm no mu maa emu daa hɔ sɛ: “Sɛdeɛ Yona dii apataa kɛseɛ no yam nnansa, awia ne anadwo no, saa ara na onipa Ba no bɛdi asase yam nnansa, awia ne anadwo.” Apataa kɛse bi menee Yona, nanso ɔsan bae; ɛyɛɛ sɛ nea wasɔre afiri awufo mu no. Yesu asɛm no kyerɛ sɛ ɔno nso bɛwu nanso nnansa akyi no ɔbɛsɔre. Yesu wu sɔree ampa, nanso Yudafo mpanimfoɔ no annye “Yona sɛnkyerɛnne no” antom; wɔanyɛ wɔn adwene koraa sɛ wɔbɛsakra wɔn akwan. (Mateo 27:63-66; 28:12-15) “Nnipa a wɔwɔ Niniwe” no deɛ, bere a Yona bɔɔ wɔn kɔkɔ no, wɔsesaa wɔn akwan. Enti Niniwefo bɛbu saa awo ntoatoaso no atɛn. Yesu san kaa sɛ Saba hemmaa nso de ne nneyɛe bɛbu wɔn atɛn. Efisɛ bere a ɔtee Solomon ho asɛm no, ɔba bɛtiee ne nyansa, na n’ani gyee ho. Afei Yesu kaa sɛ: “Deɛ ɔsene Solomon wɔ ha.”—Mateo 12:40-42.\nYesu kaa sɛ saa awo ntoatoaso no te sɛ ɔbarima bi a wɔtuu honhommɔne fii ne mu. (Mateo 12:45) Honhommɔne no fii ɔbarima no mu no, ɔbarima no amfa ade pa anhyɛ anan, enti honhommɔne no kɔfaa ahonhom nson foforo a wɔdi bɔne sen no ba bɛtenaa ne mu. Israelfo no nso, na wɔate wɔn ho ayɛ wɔn foforo te sɛ ɔbarima a honhommɔne no fii ne mu no. Nanso ɔman no antie Onyankopɔn adiyifo no, na ɛdidi mu ara na Yesu nso bae a wɔpoo no. Nanso na obiara ani tua sɛ Onyankopɔn honhom wɔ Yesu so. Wei kyerɛ sɛ ɛwiee ɔman no bɔne koraa sen wɔn kane no.\nYesu gu so rekasa no, ne maame ne ne nuanom bɛgyinaa akyiri hɔ, na ebinom a wɔte bɛn Yesu ka kyerɛɛ no sɛ: “Wo maame ne wo nua mmarima gyina abɔnten pɛ sɛ wɔhu wo.” Afei Yesu kyerɛɛ sɛnea ɔbɛn n’asuafo no; ɔma wɔhuu sɛ wɔte sɛ ne nuanom mmarima ne mmaa, ne ne maame. Ɔtenee ne nsa kyerɛɛ n’asuafo no so kaa sɛ: “Me maame ne me nua mmarima ne yeinom a wɔte Onyankopɔn asɛm na wɔyɛ no.” (Luka 8:20, 21) Nea ɔkae yi kyerɛ sɛ ɛwom sɛ na n’abusuafo ho hia no deɛ, nanso n’asuafo no koraa na na wɔn ho hia no kɛse. Wei ma yɛhu sɛ nneɛma pa a yɛreyɛ nti sɛ nkurɔfo mpɛ yɛn asɛm na wɔkasa tia yɛn mpo a, yɛnim sɛ yɛn nuanom Kristofo adamfofa no ma yɛn akomatɔyam!\nDɛn na Farisifo no yɛe a ɛkyerɛ sɛ na wɔte sɛ dua bɔne?\nDɛn ne “Yona sɛnkyerɛnne no”? Dɛn na ebinom yɛe a ɛkyerɛ sɛ wɔannye antom?\nIsraelfo a wɔtenaa ase Yesu bere so no, dɛn na ɛmaa wɔn tebea yɛɛ sɛ ɔbarima bi a wɔtuu honhommɔne fii ne mu?\nDɛn na Yesu kae a ɛma yɛhu sɛ na ɔbɛn n’asuafo no paa?


Nneɛma Bɔne Sisi—Bɔne ne Amanehunu Adɔɔso!\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nNneɛma Bɔne Adɔɔso!\nNá Smita * yɛ ɔbea bi a ɔpɛ nnipa na odwen afoforo ho. Ná ɔte Dhaka, Bangladesh, na na wadi mfe 35. Ná obiara nim sɛ ɔyɛ ɔbea warefo a ɔbɔ ne ho mmɔden na n’ani gye ne ho. Afei nso, na ɔde Onyankopɔn ho ade a wasua no kyerɛkyerɛ afoforo. Nanso, mpofirim ara na yare bi bɔɔ no; nnawɔtwe mpo annu na tim, owui!\nJames ne ne yere yɛ awarefo a na wonnya nnii mfe 40. Ná wɔte New York, na na nkurɔfo bɔ wɔn din pa te sɛ Smita. Bere bi, wɔkɔsraa wɔn nnamfo wɔ Amerika atɔe fam. Wɔkɔe a, wɔamma bio. Wɔkɔɔ hɔ no, wokonyaa kar akwanhyia wuwui. Wɔn wu no maa wɔn adɔfo ne wɔn adwumamfo tee nka sɛ wɔahwere ade paa.\nBaabi a wobɛfa biara, bɔne ne amanehunu nko ara. Ɔko nnim asraafo nnim ɔmanfo; ekunkum wɔn nyinaa. Nkurɔfo te wɔn baabi redwen wɔn ho nso a, na nsɛmmɔnedifo ne awudifo akɔtow ahyɛ wɔn so. Akwanhyia rekum ebinom, na yare nso redi ebinom nya. Ɔpanyin oo, abofra oo, woyɛ hena oo, woyɛ hena oo, obiara mfa ne ho nni. Atoyerɛnkyɛm nso si a, ɛnsa mu; etumi ka obiara. Ɔtan hunu ne ntɛnkyea abu so. Ebia wo mpo, nneɛma yi bi ato wo da.\nEnti, sɛ obi bisa nsɛm bi te sɛ nea edidi so yi a, odi bisa:\nAdɛn na nneɛma bɔne to nnipa pa?\nOnyankopɔn na ɔma nneɛma bɔne sisi?\nNnipa na ɛde bɔne ba, anaa ɛno ara na ɛba?\nSɛ ɛnnɛ obi hu amane a, ɛkyerɛ sɛ wawu akɔ aba na ɔretua ne bɔne so ka sɛnea Karma kyerɛ no anaa?\nSɛ ade nyinaa so Tumfoɔ Nyankopɔn bi wɔ hɔ a, adɛn nti na ɔmmɔ nnipa pa ho ban mfi nneɛma bɔne ho?\nEnti da bi bɛba a bɔne ne amanehunu befi hɔ?\nAnsa na yebetumi ayi saa nsɛm yi ano no, ɛsɛ sɛ yedi kan nya nsɛm mmienu yi ho mmuae: Dɛn nti koraa na nneɛma bɔne sisi? Dɛn na Onyankopɔn bɛyɛ wɔ ho?


Nnwom 122 NA-TWI - Yerusalem nkamfo - Wɔka kyerɛɛ me - Bible Gateway\nNnwom 121Nnwom 123\nNnwom 122 Nkwa Asem (NA-TWI)\n122 Wɔka kyerɛɛ me se, “Ma yɛnkɔ Awurade fi” no, m’ani gyei. 2 Afei yegyina Yerusalem apon mu wɔ ha. 3 Yerusalem yɛ kurow a ɛyɛ fɛ na asomdwoe wɔ mu. 4 Ɛha na mmusuakuw no fi, Israel mmusuakuw no a, wɔrebɛda Awurade ase sɛnea n’ahyɛde no te no. 5 Israelhene tena ase bu ne nkurɔfo atɛn.


African Storybook - Mondli Ne Mbali Kɔsra Wɔn Nanabaa\nAgnes Asamoah-Duodu (OLE Ghana)\nMondli ne Mbali ne wɔn papa te kurokɛseɛ mu. Na wɔn anidasoɔ ne sɛ akwamma bɛduru ntɛm. Ɛnyɛ sɛ sukuu a ɛma kwan nkoaa, na mmom sra a wɔkɔsraa wɔn nanabaa. Ɔte akuraa bi a ɛbɛn ɔtadeɛ kɛseɛ bi ho.\nMondli ne Mbali ani gyee yie ɛfiri sɛ na ɛberɛ aso sɛ ɔkɔsra wɔn nanabaa bio. Anadwo no a adeɛ rebɛkye ama wɔakɔ no, wɔhyehyɛɛ wɔn nnoɔma guu baage mu yɛɛ ahoboa twɛn akurase akwantu tenten no. Anadwo mu no nyinaa wɔdii akwamma no ho nkɔmmɔ saa a wɔanna.\nƐda no anɔpatutuutu no, wɔtenaa wɔn papa kaa mu kɔɔ akuraa no ase. Wɔrekɔ no, wɔtwaa mmepɔ, mmoadoma, ɛne mfuo ho. Wɔkenkanee kaa ahoroɔ a wɔhunuiɛ san too nnwom. Ɛyɛɛ kakra no, na mmɔfra no aberɛberɛ ɛnti wɔdedaeɛ.\nWɔduruu akuraa no ase no papa nyanee Mondli ne Mbali. Wɔhunuu wɔn nanabaa Nobuntu sɛ ɔte kɛtɛ so wɔ dua bi ase regye n'ahome.\nNobuntu maa wɔn akwaaba de anigyeɛ, nnwom ne asa twaa ɛdan no mu hyiaeɛ. Ne mmanananom ani gyee sɛ wɔde wɔn akyɛdeɛ a wɔde firii kurokɛseɛ mu ama no. Mondli kaa sɛ, "Di kan bue m'akyɛdeɛ no so." Mbali kaa sɛ, "Daabi, bue medeɛ no so kane."\nNobuntu buee akyɛdeɛ no so no, ɔhyiraa ne mmanananom. Afei Mondli ne Mbali firii adi kɔdii agorɔ. Nobuntu ne ne ba barima dii abusua nkɔmmɔ ɛne kaseɛbɔ a ɛbɛhyiaeɛ.\nƐduruu anwumerɛ no Mondli ne Mbali baa fie bɛdii anwumerɛ aduane. Wɔanwieɛ adidie mpo na wɔhyɛɛ aseɛ sɛ wɔrededa! Adeɛ kyeeɛ no, papa gyaa mmɔfra no maa Nobuntu tuu ne kaa sane kɔɔ kurokɛseɛ mu bio.\nMondli ne Mbali boaa wɔn nanabaa wɔ ɛfie adwuma. Wɔkɔɔ nsuo san kɔtwitwaa egya. Wɔsesaa nkokɔ nkosua san tetee atosodeɛ frɔmfrɔm firii mfikyifuo no mu.\nDa koro anɔpa bi, Mondli de ne nanabaa anantwie kɔɔ adidie. Wɔtuu mmirika kɔɔ wɔn yɔnko bi afuom. Okuafoɔ no bufuiiɛ. Ɔhunahunaa wɔn sɛ ɔremma anantwie no kwan ɛmma wɔnnkɔ ɛfiri sɛ wɔn abɛwe ne nnɔbaeɛ. Ɛfiri saa da no, Mondli yɛɛ n'adwen sɛ ɔremma anatwie no nkɔtɔ amaneɛ mu bio.\nƐda foforɔ bi nso, mmɔfra no ne Nobuntu kɔɔ ɛdwam. Ɔwɔ apata a ɔtɔn atosodeɛ, asikyire ɛne samina wɔ mu. Ɛyɛ Mbali anigyeɛ sɛ ɔbobɔ nnoɔma no boɔ kyerɛ atɔfoɔ. Mondli pɛ ne sɛ ɔbɛhyehyɛ nnoɔma a atɔfɔ no atɔ no agu adeɛ mu ama wɔn.\nNanso ankyɛ koraa na akwamma no baa awieɛ. Ɛsɛ sɛ mmɔfra no sankɔ kurokɛseɛ mu na wɔkɔ sukuu. Nobuntu maa Mondli ɛkyɛ ɛna ɔmaa Mbali swoɔta. Ɔhyehyɛɛ nnuane a wɔde bɛkɔ wɔn kurom maa wɔn.\nƐberɛ a wɔn papa baa sɛ ɔrebɛfa wɔn akɔ no, wɔampɛ sɛ wɔbɛkɔ. Mmofra no paa Nobuntu kyɛw sɛ ɔne wɔn nkɔ kurokɛseɛ mu. Ɔnwenwenee kaa sɛ, "Mabɔ aberewa dodo sɛ mɛtena kurokɛseɛ mu. Na mmom mɛtena ɛha yi ara atwɛn sɛ mobɛma kwan bio na moabɛsra me."\nTranslation - Agnes Asamoah-Duodu (OLE Ghana)\nLanguage - Asante Twi


Yohane Adiyisɛm 2 NA-TWI - Efeso asafo no nhoma - “Kyerɛw - Bible Gateway\nYohane Adiyisɛm 1Yohane Adiyisɛm 3\nYohane Adiyisɛm 2 Nkwa Asem (NA-TWI)\n2 “Kyerɛw krataa kɔma ɔbɔfo a otua Efeso asafo no ano, na ka kyerɛ no se: Eyi ne nsɛm a efi obi a okita nsoromma ason wɔ ne nsa nifa mu a, ɔnantew wɔ sika akaneadua ason no ntam no. 2 Minim nea woayɛ. Minim nsi a wode ayɛ adwuma ne boasetɔ a wowɔ. Minim sɛ wunnye nnebɔneyɛfo, na afei woasɔ wɔn a wɔfrɛ wɔn ho asomafo nanso wɔnyɛ bi no ahwɛ na woahu sɛ wɔyɛ atorofo. 3 Wowɔ boasetɔ na me nti, woahu amane bebree, nanso wompaa abaw.


Gilead Sukuu, Patterson, New York\nWonim Yehowa Adansefo sɛ wɔyɛ nkurɔfo a wosua Onyankopɔn asɛm fi teteete. Wɔyɛ sukuu soronko ma wɔn a wɔde wɔn bere nyinaa yɛ Ahenni asɛnka adwuma no sɛnea ɛbɛyɛ a wobetumi ‘ayɛ wɔn som adwuma no pɛpɛɛpɛ.’—2 Timoteo 4:5.\nAkwampaefo Ɔsom Sukuu. Sɛ daa ɔkwampaefo bi yɛ bere nyinaa som adwuma no afe biako a, wɔma ɔkɔ sukuu a wɔyɛ no nnansia wɔ Ahenni Asa bi so no bi. Nea enti a wɔyɛ sukuu yi ne sɛ wɔde bɛboa ɔkwampaefo no ma wabɛn Yehowa yiye, na watu mpɔn kɛse wɔ asɛnka adwuma no afã horow nyinaa mu, na wakɔ so ayɛ ne som adwuma no.\nAhenni Asɛmpakafo Sukuu. Wɔde asram abien na ɛkɔ sukuu yi, na wɔde tete akwampaefo a wɔn ho akokwaw a wɔwɔ ɔpɛ sɛ wobetu afi wɔn kurom akɔsom wɔ baabi a wohia mmoa. Sɛ wɔyɛ saa a, ɔkwan bi so no, na wɔreka sɛ, “Mini, soma me,” na wɔyɛ eyi de suasua Yesu Kristo, Ɔsɛmpakafo a ɔsen biara no. (Yesaia 6:8; Yohane 7:29) Ebia wɔn kurom a wobefi akɔtena akyirikyiri baabi no bɛma ɛho abehia sɛ wɔyɛ wɔn ho awiɛmfoɔ. Ebetumi aba sɛ baabi a wɔbɛkɔ no amammerɛ, wim tebea, ne nnuan a wodi no yɛ soronko koraa. Ebia ebehia sɛ wosua kasa foforo mpo. Sukuu yi boa mmarima ne mmea asigyafo ne awarefo a wɔadi mfe 23 kosi 65 ma wonya Kristofo su ahorow a wobehia ne nimdeɛ a ɛbɛma Yehowa ne n’ahyehyɛde no de wɔn adi dwuma kɛse.\nƆwɛn-Aban Gilead Bible Sukuu. Wɔ Hebri kasa mu no, “Gilead” kyerɛ “Adanse Abokuw.” Efi bere a wɔhyɛɛ Gilead sukuu no ase wɔ afe 1943 mu no, wɔasoma asɛmpatrɛwfo bɛboro 8,000 a wɔatete wɔn ma wɔadi adanse “akɔpem asase ano” ma asow aba pii. (Asomafo Nnwuma 13:47) Bere a wɔn a wɔawie sukuu yi bi kɔɔ Peru nea edi kan no, na asafo biako mpo nni ɔman no mu. Seesei asafo bɛboro 1,000 na ɛwɔ hɔ. Bere a edi kan a wɔde asɛmpatrɛwfo kɔɔ Japan no, na adansefo a wɔwɔ ɔman no mu no dodow nnu du. Seesei wɔn dodow boro 200,000. Wosua Onyankopɔn Asɛm no nso yiye wɔ asram anum a wɔde kɔ Gilead sukuu no mu. Wɔn a wɔsom sɛ akwampaefo atitiriw anaa asɛmpatrɛwfo, anaa wɔn a wɔsom wɔ baa dwumadibea anaa amansin so ahwɛfo no na wɔto nsa frɛ wɔn ma wɔkɔ sukuu yi bi kogye ntetee a ɛkɔ akyiri a ɛbɛboa wɔn ma wɔahyɛ asɛnka adwuma a yɛyɛ wɔ wiase nyinaa no mu den.\nDɛn nti na wɔyɛ Akwampaefo Ɔsom Sukuu no?\nWɔyɛ Ahenni Asɛmpakafo Sukuu no ma henanom?


Nnwonto—Edi Akoten wɔ Nokware Som Mu | Adesua\nFa Anigye To Dwom!\nWode Yehowa Ayɛ Wo Guankɔbea?\nSuasua Yehowa Atɛntrenee ne Ne Mmɔborɔhunu\n“Nea Ohu Mmɔbɔ no Benya Nhyira”\nNni Wiase Adwene Akyi\nMma Biribiara Mmma Nkonimbo no Mmmɔ Wo\nWokɔ Asafo Foforo Mu a, Wobɛyɛ Dɛn Ama W’ani Aka?\nƆwɛn-Aban—Nea Adesua Nsɛm Wom | November 2017\nKENKAN WƆ Afrikaans Albanian Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Eye sɛ yɛto dwom ma yɛn Nyankopɔn.”—DW. 147:1.\nNNWOM: 10, 2\nNnwonto, ɛho hia sɛn wɔ nokware som mu?\nSɛ wopɛ sɛ wuyi wo yam to nnwom yi Yehowa ayɛ a, wobɛyɛ dɛn adi ɔhaw biara so?\nNsakrae bɛn na wɔayɛ wɔ nnwom nhoma foforo no mu? Wobɛyɛ dɛn anya so mfaso?\n1. Nnwonto, dɛn na etumi ma yɛyɛ?\nBERE bi, obi a ɔkyerɛw nnwom a wagye din kae sɛ: “Nsɛmfua ma wudwen. Sankudwom ma wo koma tɔ wo yam. Nanso woto nnwom a, emu nsɛm ka wo koma.” Nsɛm a yɛka de yi yɛn soro Agya Yehowa ayɛ ne nea yɛka de kyerɛ sɛ yɛdɔ no no, nsɛm foforo biara nni hɔ a ɛma yɛn ‘koma tɔ yɛn yam’ sen ɛno. Sɛ yɛn nko ara na yɛreto nnwom oo, sɛ yɛne Onyankopɔn nkurɔfo na abom reto oo, nnwonto di akoten wɔ nokware som mu.\n2, 3. (a) Sɛ asafo no bom to nnwom a, nnwom no a ebinom bɛto ama apue no, ɛyɛ a wɔte nka sɛn? (b) Nsɛmmisa bɛn na yebesusuw ho?\n2 Sɛ wo ne asafo no bom to nnwom a, nnwom no a wobɛto ama apue no, ɛyɛ a wote nka sɛn? Ɛyɛ a wofɛre? Aman bi mu no, ebetumi ayɛ den ama mmarima sɛ wɔbɛto nnwom wɔ baguam. Saa adwene yi betumi aka asafo mũ no nyinaa. Ɛnkanka, sɛ asafo no reto nnwom na wɔn a wodi anim no de biribi yi wɔn ho ano anaa wɔpɛ biribi yɛ a, ɛhaw adwene.—Dw. 30:12.\n3 Sɛ yebu nnwonto sɛ ɛka yɛn som ho paa a, yɛbɛhwɛ sɛ bere biara a yɛbɛto nnwom bere a yɛahyiam no, na yɛwɔ hɔ anaa edu nnwonto so a, yɛrensɔre mpue. Enti ɛsɛ sɛ yɛn mu biara bisa ne ho sɛ: ‘Sɛ yehyiam resom a, nnwom a yɛto no, mibu no sɛn? Sɛ ebia ɛyɛ den ma me sɛ mede anigye bɛto dwom a, dɛn na metumi ayɛ wɔ ho? Yɛn nnwom a yɛto no, mɛyɛ dɛn ato no yiye ma aka koma?’\nNNWONTO—EDI AKOTEN WƆ NOKWARE SOM MU\n4, 5. Tete Israel no, nnwonto ho nhyehyɛe a edi mũ bɛn na na wɔwɔ wɔ wɔn som mu?\n4 Yehowa asomfo anokwafo de nnwonto ayi Yehowa ayɛ fi tete. Ɛnyɛ nwonwa sɛ bere a tete Israelfo no resom Yehowa nokwarem no, na nnwonto di akoten wɔ wɔn som mu. Ɛho nhwɛso ni. Bere a Ɔhene Dawid retoto nneɛma ama asɔrefie som no, ɔhyehyɛɛ Lewifo 4,000 sɛ wɔnto ayeyi nnwom. Ná nnwontofo no 288 yɛ wɔn a ‘wɔakyerɛ wɔn sɛnea wɔnto nnwom mma Yehowa, na wɔn nyinaa ho akokwaw.’—1 Be. 23:5; 25:7.\n5 Bere a wɔrehyira asɔrefie no so no, wɔtoo nnwom paa. Bible ka sɛ: “Mmɛnhyɛnfo ne nnwontofo no de nne biako maa nnwom so de yii Yehowa ayɛ, daa no ase; wɔhyɛn mmɛn, na wɔbobɔɔ nnawuta ne nnwonto nneɛma de yii Yehowa ayɛ, . . . Yehowa anuonyam hyɛɛ nokware Nyankopɔn fie no mã.” Saa nhyiam yi, ɛbɛyɛ sɛ ɛhyɛɛ wɔn gyidi den paa!—2 Be. 5:13, 14; 7:6.\n6. Bere a Nehemia yɛ amrado wɔ Yerusalem no, nnwonto ho nhyehyɛe titiriw bɛn na ɔyɛe?\n6 Bere a Nehemia dii Israelfo anokwafo no anim ma wɔsan kɔtoo Yerusalem afasu no, ɔsan nso hyehyɛɛ Lewifo ma wɔde mpintin ne asanku too nnwom. Bere a wohyiraa afasu no a wɔsan toe no so no, nnwonto ho nhyehyɛe titiriw a wɔyɛe no, ɛmaa saa da no yɛɛ anigye paa. Saa da no deɛ, “aseda nnwontofo akuw abien” na ɛtoo nnwom. Kuw baako de wɔn ani kyerɛɛ nifa, ɛnna baako de wɔn ani kyerɛɛ benkum. Wokohyiaam wɔ ɔfasu no fã a ɛbɛn asɔrefie no, na wɔtoo dwom ma wɔtee wɔ akyirikyiri. (Neh. 12:27, 28, 31, 38, 40, 43) Akyinnye biara nni ho sɛ, bere a Yehowa tee sɛ n’asomfo de ahokeka ne anigye reto nnwom ayi no ayɛ no, n’ani gyei.\n7. Dɛn na Yesu yɛe de kyerɛe sɛ, sɛ Kristofo hyiam sɛ wɔresom a, ehia sɛ wɔto nnwom?\n7 Bere a wɔhyehyɛɛ Kristofo asafo no, nnwonto kɔɔ so dii akoten wɔ nokware som mu. Anadwo a Yesu de Awurade Anwummeduan no sii hɔ no, na ɛyɛ da titiriw wɔ adesamma abakɔsɛm mu; wodidi wiei no, Yesu ma wɔtoo nnwom.—Kenkan Mateo 26:30.\n8. Dɛn na tete Kristofo no yɛe de kyerɛe sɛ, sɛ yehyiam resom a, ɛfata sɛ yɛto nnwom?\n8 Tete Kristofo no too nnwom de yii Onyankopɔn ayɛ de kyerɛe sɛ, sɛ yehyiam a, ɛfata sɛ yɛto nnwom. Ɛwom sɛ na wohyiam wɔ anuanom fie, na na adan no mu ntrɛw deɛ, nanso na wɔde nsi ne ahokeka to nnwom yi Yehowa ayɛ. Honhom kaa ɔsomafo Paulo ma ɔka kyerɛɛ ne nuanom Kristofo sɛ: “Monkɔ so mfa nnwom, ayeyi, ne honhom mu nnwom a ɛho wɔ nyam nkyerɛkyerɛ mo ho mfa ntutu mo ho fo, na monto nnwom mo koma mu mma Yehowa.” (Kol. 3:16) Anokwa, nnwom a ɛwɔ yɛn nnwom nhoma mu no yɛ “honhom mu nnwom” a ɛsɛ sɛ yɛde anisɔ to. Honhom fam aduan a “akoa nokwafo ne ɔbadwemma” no de ma yɛn no, nnwom ka ho.—Mat. 24:45.\nƐYƐ DEN MA WO SƐ WOBƐTO NNWOM A, DƐN NA WOBƐYƐ?\n9. (a) Yɛwɔ asafo nhyiam anaa nhyiam akɛse ase a, ebinom mfa anigye nto nnwom. Ɛbɛyɛ sɛ dɛn na ɛma wɔyɛ saa? (b) Sɛn na ɛsɛ sɛ yɛto ayeyi dwom ma Yehowa, na henanom na ɛsɛ sɛ wodi anim? (Hwɛ mfonini a ɛwɔ adesua yi mfiase no.)\n9 Sɛ ebia w’abusua mu, wo man mu, anaa baabi a wote no, wɔntaa nto nnwom nso ɛ? Ɛnnɛ abɛɛfo mfiri a aba nti, ebia w’ani gye ho sɛ wubetie nnwontofo. Nanso, sɛ wode wo nne toto wɔn a wɔto nnwom wɔ radio anaa TV so no deɛ ho a, ebia ɛbɛyɛ wo sɛ wo nne nyɛ dɛ, enti wobɛfɛre anaa ɛbɛhaw wo sɛ wobɛto nnwom. Wei nti wobɛka sɛ worento nnwom nyi Yehowa ayɛ anaa? Dabi, ɛyɛ w’asɛde sɛ woyɛ saa. Enti, nea wobɛyɛ ne sɛ wobɛma wo nnwom nhoma no so akɔ soro na woama wo ti so, na woayi wo yam ato dwom no! (Esra 3:11; kenkan Dwom 147:1.) Ɛnnɛ, wokɔ Ahenni Asa pii so a, nnwom no mu nsɛm begu TV akɛse so anaa ban ho; wei boa ma sɛ yɛto dwom no a, epue yiye. Nea ɛyɛ anika koraa ne sɛ, Ahenni Som Sukuu a wɔyɛ ma asafo mu mpanyimfo no, wɔde Ahenni nnwom a wɔbɛto aka nneɛma a wosua no ho. Wei ma yehu sɛ ehia sɛ asafo mu mpanyimfo di asafo no anim ma wɔto nnwom.\n10. Sɛ yesuro sɛ yɛbɛto nnwom ama apue yiye a, dɛn na ɛsɛ sɛ yɛkae?\n10 Ade baako a ɛmma nkurɔfo nto nnwom mma empue yiye ne ehu. Ebia wosuro sɛ wɔto nnwom a, wɔn nne beyi ne ho dodo, anaa ebia wɔn nne bɛkeka afoforo asom. Sɛ ɛte saa mpo a, ɛsɛ sɛ yɛkae sɛ, sɛ yɛkasa a, “yɛn nyinaa di mfomso mpɛn pii,” anaa yɛn ano tumi fom. (Yak. 3:2) Nanso, ɛno nti yɛbɛka sɛ yɛrenkasa bio anaa? Dabi. Ɛnde, sɛ yɛn nne nyɛ dɛ a, adɛn nti na ɛsɛ sɛ yɛma ɛno siw yɛn kwan sɛ yɛbɛto nnwom ayi Yehowa ayɛ?\n11, 12. Nyansahyɛ bɛn na ɛbɛboa yɛn ama yɛatumi ato nnwom yiye?\n11 Ebia yennim nnwom to, enti ɛyɛ den ma yɛn sɛ yɛbɛto nnwom. Nanso, nyansahyɛ bi wɔ hɔ a yɛde yɛ adwuma a ebetumi aboa yɛn ama yɛato nnwom yiye. *\n12 Sɛ wotwe mframa kɔ wo mu yiye a, wubehu sɛnea wobɛma wo nne so ato nnwom den. Sɛ yɛrekasa anaa yɛreto nnwom na yɛtwe mframa kɔ yɛn mu a, ɛma yenya ahoɔden de to nnwom no te sɛ nea anyinam ahoɔden ma bɔlb sɔ no. Sɛ woreto nnwom a, ɛsɛ sɛ woto no den sɛnea worekasa a woyɛ no, anaa mpo wobɛto no den asen sɛnea wokasa. (Hwɛ Nya Teokrase Ɔsom Sukuu Adesua So Mfaso nhoma no kratafa 181 kosi 184; wubenya nyansahyɛ bi wɔ asɛmti ketewa a ɛne “Home Yiye” ase.) Nokwasɛm ne sɛ, sɛ Yehowa asomfo reto dwom ayi no ayɛ a, Kyerɛwnsɛm no ka sɛ ɛtɔ da a ‘wonni ahurusi.’—Dw. 33:1-3.\n13. Kyerɛ sɛnea yebetumi anya ahotoso kɛse ato nnwom.\n13 Sɛ moreyɛ abusua som anaa w’ankasa woresua ade a, sɔ nea edi so yi hwɛ: Hwɛ yɛn nnwom nhoma no mu na paw nnwom a ɛda wo koma so paa no baako. Fa ahotoso kenkan emu nsɛm no den. Afei, wofa dwom no fã bi a, fa ɛnne koro no ara kenkan kosi ansa na woahome. Wuwie a, fa ɛnne koro no ara to saa ɔfã no. (Yes. 24:14) Sɛ woyɛ saa a, wubetumi ato dwom no ma apue yiye. Wei bɛboa wo paa. Mma wo nne nhunahuna wo anaa mfɛre ho!\n14. (a) Sɛ yebue yɛn anom yiye to nnwom a, ɛbɛboa yɛn sɛn? (Hwɛ Adaka a wɔato din “ Sɛnea Wubetumi Ato Nnwom Yiye.”) (b) Nyansahyɛ bɛn na woahu sɛ ɛbɛboa wo ama wo nne ayɛ yiye?\n14 Sɛ woammue w’anom yiye a, worentumi nto nnwom ma empue yiye. Ade foforo ne sɛ, wubebue w’anom yiye asen sɛnea wokasa daa no. Sɛ ɛyɛ wo sɛ wo nne wɔ fam anaa ano yɛ den dodo a, dɛn na ɛsɛ sɛ woyɛ? Wohwɛ Nya Teokrase Ɔsom Sukuu Adesua So Mfaso nhoma no mu a, wubenya wei ho nyansahyɛ wɔ kratafa 184. Ɛwɔ asɛmti ketewa a wɔato din “Nsɛnnennen Pɔtee Bi a Wubedi So” ase.\nSƐNEA WUBETUMI ATO NNWOM YIYE\n(Hwɛ nkyekyɛm 11-14)\nGyina hɔ yiye\nTwe mframa pii kɔ wo mu\nBue w’anom ne wo menem paa\nTo dwom no ma empue yiye\nYI WO YAM TO AYEYI DWOM\n15. (a) Afe afe nhyiam a wɔyɛɛ no afe 2016 no, amanneɛbɔ bɛn na wɔde too gua? (b) Nea enti a wɔyɛɛ nnwom nhoma foforo no, ebi ne sɛn?\n15 Watch Tower Bible and Tract Society of Pennsylvania afe afe nhyiam a wɔyɛɛ no afe 2016 no, Onua Stephen Lett a ɔka Akwankyerɛ Kuw no ho de amanneɛbɔ bi too gua. Ɔkae sɛ, ɛrenkyɛ yɛn nsa bɛka nnwom nhoma foforo a yɛde bɛto nnwom wɔ nhyiam ahorow ase. Nnwom nhoma no din ne ‘Momfa Anigye Nto Dwom’ Mma Yehowa. Wei maa obiara ani gyei. Onua Lett kae sɛ ade baako nti a wɔyɛɛ nsakrae wɔ yɛn nnwom mu ne sɛ, na wɔpɛ sɛ emu nsɛm no ne Kyerɛw Kronkron—Wiase Foforo Nkyerɛase a wɔayɛ no foforo no mu nsɛm hyia. Wiase Foforo Nkyerɛase a wɔayɛ no foforo a woyii no adi afe 2013 no nti, na ɛsɛ sɛ woyi nnwom no mu nsɛm a enni Bible no mu bio fi mu, na ebi nso wɔ hɔ a, na ɛsɛ sɛ wɔyɛ mu nsakrae. Afei, wɔde nnwom foforo a ɛfa asɛnka adwuma no ho ne nea ɛkyerɛ anisɔ a yɛwɔ ma agyede no nso aka ho. Bio nso, esiane sɛ nnwonto di akoten wɔ yɛn som mu nti, na Akwankyerɛ Kuw no pɛ sɛ wɔyɛ nnwom nhoma a edi mũ a ɛne Wiase Foforo Nkyerɛase a wɔayɛ no foforo nnuraho yɛ pɛ.\n16, 17. Nsakrae bɛn na wɔyɛe wɔ nnwom nhoma foforo no mu?\n16 Nea ɛbɛyɛ na ayɛ mmerɛw ama yɛahu nnwom a yɛrehwehwɛ wɔ ‘Momfa Anigye Nto Dwom’ Mma Yehowa nhoma no mu no, wɔahyehyɛ nnwom no nsɛmti nsɛmti. Ɛho nhwɛso ni. Nnwom 12 a edi kan no fa Yehowa ho, ɛnna 8 a edi hɔ no fa Yesu ne agyede no ho, ne nea ɛkeka ho. Yɛmfa no sɛ ɔkasafo bi repɛ nnwom a asafo no bɛto de afi baguam ɔkasa ase. Sɛ obue nnwom nhoma no mfiase a, obehu nnwom no nsɛmti a wɔahyehyɛ wɔ hɔ, na ebetumi aboa no.\n17 Nea ɛbɛboa obiara ama wayi ne yam ato nnwom no, wɔasesa nnwom no mu nsɛm no bi sɛnea ɛbɛyɛ a emu bɛda hɔ, na wɔayi nsɛmfua a ɛho nhia bio no nso afi mu. Ɛho nhwɛso ni. Wɔasesa dwom a asɛmti ne “Abodwokyɛre” ayɛ no “Munnya Abotare,” na emu nsɛm nso, wɔasesa no. Dwom a asɛmti ne “Bɔ Wo Koma Ho Ban” no, wɔasesa no ayɛ no “Yɛbɔ Yɛn Koma Ho Ban”; na ɛfata paa. Adɛn ntia? Yɛkɔ asafo nhyiam, amansin ne amantam nhyiam a, yɛne wɔn a wɔyɛ foforo wɔ asafo no mu, Bible asuafo, mmofra, ne anuanom mmea na ɛkɔ. Enti bere a wɔreto dwom no mu nsɛm no, wobetumi ate nka sɛ wɔn na wɔrekyerɛ afoforo nea wɔnyɛ. Ɛba saa a, ɛbɛma wɔayɛ basaa. Enti wɔasesa asɛmti no ne emu nsɛm no mu.\nMoreyɛ abusua som a, munsua nnwom no to (Hwɛ nkyekyɛm 18)\n18. Adɛn nti na ɛsɛ sɛ yehu nnwom a ɛwɔ yɛn nnwom nhoma foforo no mu yiye? (Hwɛ ase hɔ asɛm no.)\n18 Nnwom a ɛwɔ ‘Momfa Anigye Nto Dwom’ Mma Yehowa nhoma no mu pii yɛ mpaebɔ. Saa nnwom yi mu nsɛm betumi aboa wo ama woaka wo komam asɛm akyerɛ Yehowa. Nnwom no bi nso bɛboa ama ‘yɛakanyan yɛn ho yɛn ho akɔ ɔdɔ ne nnwuma pa mu.’ (Heb. 10:24) Nokwasɛm ne sɛ, yɛpɛ sɛ yehu yɛn nnwom no mu nsɛm yiye, nnwom no nnyigyeho, ne sɛnea nnwom no si kɔ. Nnwom a wɔde ano ato a ɛwɔ jw.org. no, sɛ wutie a, ebetumi aboa wo ama woayɛ saa. Sɛ wobobɔ nnwom no so wɔ fie a, wubetumi de ahotoso ayi wo yam asua to. *\n19. Dɛn na asafo no mufo nyinaa betumi abom ayɛ de asom Yehowa?\n19 Kae sɛ nnwonto ho hia paa wɔ yɛn som mu. Ɛyɛ ɔkwan pa a yebetumi afa so akyerɛ sɛ yɛdɔ Yehowa na yɛn ani sɔ nea wayɛ ama yɛn. (Kenkan Yesaia 12:5.) Sɛ wode anigye to nnwom ma epue a, ɛbɛhyɛ afoforo nkuran ama wɔn nso de ahotoso ato bi. Nokwasɛm ne sɛ, asafo no mufo nyinaa, mmofra oo, mpanyin oo, wɔn a wɔakyerɛ asɛm no ho anigye foforo oo, yɛn nyinaa betumi abom ato nnwom de asom Yehowa. Enti sɛ yɛreto nnwom a, nka w’ano ntom. Mmom, tie akwankyerɛ pa a odwontofo a honhom kaa no no de mae no. Ɔkae sɛ: ‘Monto dwom mma Yehowa!’ Anokwa, fa anigye to dwom!—Dw. 96:1.\n^ nky. 11 Sɛ wopɛ sɛnea wubetumi ato nnwom yiye ho akwankyerɛ a, hwɛ December 2014 JW Broadcasting a ɛba bosome biara, Borɔfo deɛ no (video afã WEI FI YƐN STUDIO).\n^ nky. 18 Ɔmantam ne ɔmansin nhyiam biara ase no, yɛde simma du tie sanku ho nnwom ansa na dwumadi no afi ase. Wei boa yɛn ma yeyi yɛn yam to nnwom. Wɔahyehyɛ saa sanku ho nnwom no wɔ ɔkwan bi so a ebesiesie yɛn koma ne yɛn adwene ama nhyiam dwumadi no. Enti wɔhyɛ yɛn nkuran sɛ, sɛ wofi ase bɔ nnwom no a, yɛntena ase ntie nnwom no yiye.\nƆWƐN-ABAN—NEA ADESUA NSƐM WOM November 2017


Забур 8 CARS - Nnwom 8 ASCB\n1Ao Awurade, yɛn Awurade,\nwo din kɛseyɛ ada adi ewiase afanan nyinaa.\natimtim ɔsoro nohoa,\n2mmɔfra ne nkɔkoaa mpo de wɔn ano\nkamfo wo, wʼatamfoɔ nti;\nna wode bɔ atamfoɔ ne weretɔfoɔ ano.\n3Sɛ mehwɛ wo soro,\nɔsrane ne nsoromma a\n4onipa ne hwan a wokae no,\n5Wobɔɔ no ma ɔyɛɛ akumaa kakra sene abɔfoɔ\nna wode wʼanimuonyam ne anidie abɔ no abotire.\n6Woyɛɛ no sodifoɔ maa wo nsa ano adwuma\nwode nneɛma nyinaa ahyɛ ne nan ase:\n7nnwankuo ne nantwikuo nyinaa\nne wiram mmoa nso,\nne ɛpo mu mpataa,\ndeɛ ɛnenam ɛpo mu akwan so nyinaa.\n9Ao, Awurade, yɛn Awurade,\nwo din yɛ kɛseɛ wɔ asase nyinaa so!\nASCB : Nnwom 8


“Munnya adwensakra mfa nyɛ mo ho foforo.”—Romafo 12:2 | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\nAdɛn nti na ɛsɛ sɛ Kristofo nyinaa ‘yɛ wɔn ho foforo’?\nDɛn paa na ɛsɛ sɛ Kristoni biara yɛ no foforo?\nDɛn na ɛbɛboa yɛn ma yɛayɛ yɛn ho foforo?\n1, 2. Ɔkwan bɛn so na ntetee ko a yenyae anaa nnipa a yɛne wɔn bɔ tumi nya yɛn so nkɛntɛnso?\nOBI ahosiesie, ne kasa, aduan a ɔpɛ, ne ne nneyɛe nyinaa kyerɛ baabi a yɛteetee no anaa ntetee ko a onyae. Yɛn abusuafo ne yɛn nnamfo nyinaa nsa wɔ saa ntetee no mu. Asɛm no ara ne sɛ nnipa a wɔatwa yɛn ho ahyia tumi nya yɛn so nkɛntɛnso wɔ akwan pii so.\n2 Nanso nneɛma bi wɔ hɔ a ɛho hia koraa sen aduan a yedi anaa ɔkwan a yɛfa so siesie yɛn ho. Sɛ yɛbɛyɛ nhwɛso a, bere a yɛrenyin no yehui sɛ nneɛma bi wɔ hɔ a asɛm biara nni ho, ebi nso wɔ hɔ a ɛmfata. Ɛno mpo no ɛsono obiara adwene; nea obi susuw sɛ enye no, ebia ɔfoforo remmu no saa. Sɛ yɛbɛyɛ biribi oo, sɛ yɛrenyɛ oo, ɛtɔ da a yɛn ahonim anaa yɛn tiboa na ɛbɛkyerɛ. Enti Bible ka sɛ: “Amanaman mufo a wonni mmara no fi awosu mu yɛ mmara no mu nneɛma.” (Rom. 2:14) Ɛnde, nea yɛreka yi kyerɛ sɛ, sɛ Onyankopɔn nhyɛɛ mmara pɔtee wɔ biribi ho a yɛbɛfa nea wɔde atete yɛn anaa yebedi ɔmanfo akyi?\n3. Nneɛma abien bɛn nti na Kristofo nni ɔmanfo akyi nyɛ nea wɔreyɛ no bi kɛkɛ?\n3 Nneɛma abien bi nti na Kristofo nyɛ wɔn ade saa, kyerɛ sɛ wɔmma ntetee a wonyae anaa ɔmanfo nnya wɔn so nkɛntɛnso. Nea edi kan, Bible tu yɛn fo sɛ: “Ɛwɔ ɔkwan bi a ɛteɛ onipa ani so, na n’awiei yɛ owu kwan.” (Mmeb. 16:25) Yɛnyɛ pɛ, enti yentumi nkyerɛ yɛn anammɔn kwan yiye. (Mmeb. 28:26; Yer. 10:23) Nea ɛto so abien, Bible ma yehu sɛ Satan ne “wiase yi nyame,” enti ne susudua na ɛkyerɛ wiase yi mu nnipa nea eye ne nea enye. (2 Kor. 4:4; 1 Yoh. 5:19) Enti sɛ yɛpɛ sɛ Yehowa gye yɛn tom na yenya ne nhyira a, ɛsɛ sɛ yetie afotusɛm a ɛwɔ Romafo 12:2 no.—Monkenkan.\n4 Nsɛntitiriw bi wɔ Romafo 12:2 a yebesusuw ho wɔ adesua yi mu. (1) Adɛn nti na ɛsɛ sɛ ‘yɛyɛ yɛn ho foforo’? (2) Dɛn paa na ɛsɛ sɛ yɛyɛ no foforo? (3) Yɛbɛyɛ dɛn ayɛ yɛn ho foforo? Momma yensusuw nsɛmmisa abiɛsa yi ho.\nADƐN NTI NA ƐSƐ SƐ ‘YƐYƐ YƐN HO FOFORO’?\n5. Ɛhefo na Paulo kyerɛw afotu a ɛwɔ Romafo 12:2 no kɔmaa wɔn?\n5 Ɔsomafo Paulo kyerɛw Romafo nhoma no kɔmaa ne mfɛfo Kristofo a wɔasra wɔn, ɛnyɛ wɔn a wonnye nni anaa Roma man no. (Rom. 1:7) Otuu wɔn fo sɛ ‘wɔmmfa wiase nhyehyɛe yi su,’ na mmom wɔnyɛ wɔn ho foforo. Bere a ɔrekyerɛw krataa akɔma Kristofo a wɔwɔ Roma afe 56 Y.B. no, na “wiase nhyehyɛe” a ɔreka ho asɛm no bi ne Romafo amammerɛ anaa wɔn amanneɛ, wɔn abrabɔ, ne wɔn ahosiesie. Paulo asɛm no kyerɛ sɛ na anuanom bi da so ara kura wiase no su. Wiase no su kaa anuanom sɛn?\n6, 7. Paulo bere so no, adɛn nti na na ɛyɛ den sɛ obi bɛyɛ Kristoni wɔ Roma?\n6 Ɛnnɛ sɛ obi kɔ Roma a, obehu tete Roma asɔrefie, amusiei, nkaedum, agoprama, adehwɛbea ne nea ɛkeka ho a wɔyɛe bɛyɛ mfe mpem abien ni. Saa nneɛma yi boa yɛn ma yehu tete Romafo no asetena ne wɔn som. Yɛkan abakɔsɛm nhoma nso a, yehu sɛ na wosi akan ahorow pii—nnipa ne mmoa ntɔkwaw ne nteaseɛnam akansi. Afei na wɔyɛ drama to dwom. Nokwasɛm ni na ebi yɛ aniwude. Ná Roma yɛ aguadi kurow a sika wɔ hɔ, enti sɛ obi pɛ sɛ onya ne ho a, na ɛnyɛ den koraa.—Rom. 6:21; 1 Pet. 4:3, 4.\n7 Na Romafo anyame ne wɔn abosonnan nni ano, nanso na twaka titiriw biara nni ɔmanfo no ne wɔn anyame no ntam. Ná wɔn som adan amanne nkutoo—awo, aware, ne ayiyɛ ho amanne. Na amanne ahorow yi ka wɔn asetenam biribiara. Wubetumi de w’ani abu sɛnea ɛbɛyɛ den ama Kristofo a na wɔwɔ Roma sɛ wɔbɛtena baabi a ɛte saa. Tebea a ɛte saa mu na wɔtetee wɔn mu pii, enti na ehia sɛ wɔsakra wɔn adwene yɛ wɔn ho foforo ansa na wɔatumi abɛyɛ nokware Kristofo. Wɔn asubɔ akyi mpo, na ehia sɛ wɔkɔ so yɛ wɔn ho foforo.\n8. Adɛn nti na wiase no mu tena ayɛ hu ama Kristofo nnɛ?\n8 Ɛnnɛ nso wiase yi mu tena ayɛ hu ama Kristofo. Adɛn ntia? Efisɛ wiase honhom awurawura baabiara. (Monkenkan Efesofo 2:2, 3; 1 Yohane 2:16.) Yɛrekɔ a yɛreba nyinaa, wiase no su, n’akɔnnɔ, ne ne nsusuwii bɔ hyia yɛn; sɛ yɛn ani anna hɔ a, ebenya yɛn. Enti nyansa wom paa sɛ yetie Paulo afotu no na yɛkwati “wiase nhyehyɛe yi su” na ‘yɛyɛ yɛn ho foforo.’ Ɛnde, dɛn na ɛsɛ sɛ yɛyɛ no foforo?\nDƐN NA ƐSƐ SƐ YƐYƐ NO FOFORO?\n9. Nsakrae bɛn na nnipa pii yɛ ansa na wɔatumi abɔ asu?\n9 Sɛ obi sua Bible na ɔde nea ɔresua no di dwuma wɔ n’asetenam a, ɛma ɔbɛn Yehowa. Ɔyɛ nsakrae pii wɔ n’asetenam: Ogyae atorosom ne subammɔne biara, na ɔbɔ mmɔden sɛ obenya nipasu foforo na wasuasua Kristo. (Efe. 4:22-24) Afe biara nnipa mpempem yɛ nsakrae a ɛte saa na wohyira wɔn ho so ma Yehowa Nyankopɔn ma wɔbɔ wɔn asu. Yehu saa a, na yɛn ani agye, na Yehowa nso koma tɔ ne yam. (Mmeb. 27:11) Nanso ɛsɛ sɛ yebisa sɛ: Eyi ara ne nsakrae a ehia sɛ obi yɛ?\nEhia sɛ nnipa pii fi Satan wiase ma wɔyɛ wɔn foforo (Hwɛ nkyekyɛm 9)\n10. Adɛn nti na sɛ yetumi yɛ nsakrae bi a, ɛno ara kɛkɛ nkyerɛ sɛ yɛayɛ yɛn ho foforo?\n10 Ɛsɛ sɛ yɛhyɛ no nsow sɛ, sɛ obi yɛ nsakrae anaa onya nkɔso a, ɛno ara kɛkɛ nkyerɛ sɛ wayɛ ne ho foforo. Ɛtɔ da a adetɔnfo bɔ wɔn nneɛma ho dawuru sɛ, ‘eyi deɛ yɛasesa mu; yɛayɛ no papa paa.’ Nanso wobɛhwɛ na wɔnsesaa ade titiriw biara wom. Ebia ade ketewa bi na wɔde aka ho anaasɛ nnuraho no na wɔayɛ ma ayɛ fɛ kɛkɛ. Bible nsɛm asekyerɛ nhoma bi ka sɛ asɛm a wɔkyerɛ ase ‘monyɛ mo ho foforo’ no kyerɛ sɛnea honhom kronkron bɛboa obi ma wayɛ n’adwene foforo. Enti sɛ Kristoni bi agyae su bi a ɛmfata anaa kasafi anaa ahohwibra a, ɛno ara nkyerɛ sɛ wayɛ ne ho foforo. Ebinom nsuaa Bible da nanso wɔbɔ mmɔden sɛ wɔrenyɛ nea yɛaka yi mu biara. Ɛnde, dɛn na ɛsɛ sɛ Kristofo yɛ na wɔatumi aka paa sɛ wɔayɛ wɔn ho foforo?\n11. Dɛn na Paulo kae sɛ ehia na obi ayɛ ne ho foforo?\n11 Paulo kae sɛ: “Munnya adwensakra mfa nyɛ mo ho foforo.” Sɛ wɔde asɛmfua “adwene” di dwuma wɔ Bible mu a, mpɛn pii no ɛkyerɛ yɛn nsusuwii ne yɛn su. Ná Paulo adi kan aka wɔ Romafo ti 1 sɛ nnipa bi ‘adwene nteɛ,’ efisɛ na ‘nneɛma a ɛnteɛ, amumɔyɛ, anibere, bɔneyɛ, ahoɔyaw, awudi’ ne akyide foforo ahyɛ wɔn mã. (Rom. 1:28-31) Nnipa a wɔte saa mu na na Kristofo te. Eyi ma yehu nea enti a Paulo tuu wɔn fo sɛ ‘wonnya adwensakra mfa nyɛ wɔn ho foforo’ no.\n‘Momma wonyi abufuw ne bobɔne ne nkekawmu ne kasatia mfi yɛn mu.’—Efe. 4:31\n12. Adwene bɛn na nnipa pii kura nnɛ? Ɛbɛyɛ dɛn na adwene a ɛte saa atumi aka Kristofo?\n12 Awerɛhosɛm ne sɛ nnipa a atwa yɛn ho ahyia no te sɛ wɔn a Paulo kaa wɔn ho asɛm no ara. Woka kyerɛ wɔn sɛ ‘eyi yɛ papa,’ ‘eyi yɛ bɔne’ a, wosusuw sɛ wo bere atwam anaa woyɛ kyenkyenee dodo. Akyerɛkyerɛfo ne awofo gyae mmofra ma wɔyɛ nea wɔpɛ. Wɔkyerɛ wɔn sɛ ade a ɛyɛ bɔne anaa papa wɔ obi ani so no, ɛnte saa wɔ afoforo ani so enti yennyae ma obiara mpaw nea ɔpɛ. Wɔn a wɔseɛ sɛ wɔsom Onyankopɔn mpo, ɛba nsɛm a ɛte saa a, wopia Onyankopɔn mmara to baabi. Wosusuw sɛ nea ɛteɛ wɔ wɔn ani so na ɛsɛ sɛ wɔyɛ. (Dw. 14:1) Ade a ɛte saa yɛ hu; ebetumi aka Kristofo. Sɛ yɛamma yɛn ani anna hɔ a yɛbɛpo akwankyerɛ a Onyankopɔn ahyehyɛde no de ma yɛn, na sɛ biribi ankɔ sɛnea yɛpɛ a ebia yɛbɛkeka ho nsɛm mpo. Anaa sɛ asafo no de Bible tu yɛn fo wɔ anigyede, Intanɛt ne nhomasua a ɛkɔ akyiri ho a, ebia yɛremfa yɛn ti nnye.\n13. Adɛn nti na ɛsɛ sɛ yɛpɛnsɛmpɛnsɛ yɛn mu hwɛ?\n13 Sɛ yɛmpɛ sɛ yɛfa wiase yi su anaa yɛma wiase no nwene yɛn a, ɛnde yɛwɔ hɔ a ɛsɛ sɛ yɛpɛnsɛmpɛnsɛ yɛn mu hwɛ nneɛma a yɛtaa dwen ho, nea yɛn ani gye ho, nea esi yɛn ani so, ne nea ɛkyerɛ yɛn kwan. Eyinom yɛ biribi a ɛwɔ yɛn mu; ɛnna adi mma amansan nhu. Ebia nkurɔfo hu yɛn a, wɔbɛka akyerɛ yɛn sɛ yɛrebɔ mmɔden, nanso sɛ ɛyɛ ampa sɛ yɛama nea yɛasua afi Bible mu ayɛ yɛn foforo anaa ɛreyɛ yɛn foforo a, yɛn nko ara na yenim.—Monkenkan Yakobo 1:23-25.\nYƐBƐYƐ DƐN AYƐ YƐN HO FOFORO?\n14. Dɛn na ɛbɛboa yɛn ma yɛayɛ nsakrae a ehia?\n14 Sɛ yebetumi ayɛ yɛn ho foforo a, ɛsɛ sɛ yefi ase wɔ yɛn komam, enti yehia biribi a ebetumi awura yɛn komam tɔnn. Dɛn na ebetumi aboa yɛn ma yɛayɛ saa? Sɛ yesua Bible hu nea Yehowa pɛ a, nea yɛbɛyɛ wɔ ho na ɛbɛkyerɛ nea ɛwɔ yɛn komam ankasa. Eyi bɛma yɛahu nsakrae a ehia sɛ yɛyɛ na yɛatumi ayɛ nea “Onyankopɔn pɛ.”—Rom. 12:2; Heb. 4:12.\n15. Sɛ Yehowa nwene yɛn a, dɛn na ɛsakra?\n15 Monkenkan Yesaia 64:8. Mfatoho a Yesaia yɛe no ma yenya asuade titiriw bi. Yehowa ne Ɔnwemfo na yɛte sɛ dɔte wɔ ne nsam. Sɛ ɔnwene yɛn a ɔnsesa sɛnea yɛte wɔ nnipa ani so. Ɛnyɛ n’atirimpɔw ne sɛ ɔbɛsesa yɛn ma yɛn ho ayɛ fɛ, na mmom sɛnea yɛte wɔ komam na ɔsesa. Enti yɛma kwan ma ɔnwene yɛn a, na ɔreyɛ yɛn foforo, kyerɛ sɛ, ɔresesa yɛn adwene anaa yɛn nsusuwii. Nsakrae saa na yehia na wiase honhom ammunkam amfa yɛn so. Ɛnde, ɔkwan bɛn na Yehowa fa so nwene yɛn?\n16, 17. (a) Dɛn na ɔnwemfo yɛ ansa na wafi ase de dɔte anwene biribi? (b) Ɔkwan bɛn so na Yehowa de N’Asɛm nwene yɛn ma yɛbɛyɛ anwene a ɛho wɔ nyam wɔ n’ani so?\n16 Sɛ ɔnwemfo pɛ sɛ ɔnwene biribi ma ɛyɛ fɛ a, ɔhwehwɛ dɔte pa. Nanso nneɛma abien bi wɔ hɔ a ɛsɛ sɛ ɔyɛ ansa na wafi ase anwene ade no. Nea edi kan, obeyiyi efi biara a ɛwɔ dɔte no mu. Nea edi hɔ, ɔde nsu bɛfra dɔte no sɛnea ɛbɛyɛ a obetumi awɔw ma asɔ. Eyi bɛma ayɛ mmerɛw sɛ ɔde bɛnwene ade a ɔpɛ sɛ ɔyɛ no.\n17 Hyɛ no nsow sɛ ɔnwemfo yiyi dɔte no mu fĩ, na ɔde nsu fra ma ɛsɔ na watumi de anwene biribiara a ɔpɛ. Sɛnea nsu tumi sesa dɔte no, saa ara na Onyankopɔn Asɛm tumi sesa yɛn. Ɛboa yɛn ma yeyi adwene a kan na yekura tow gu, na yefi ase susuw nsɛm ho te sɛ Onyankopɔn. Afei nkakrankakra Onyankopɔn yɛ yɛn foforo ma yɛn ho ba nyam wɔ n’ani so. (Efe. 5:26) Wubetumi akan mpɛn dodow a wɔahyɛ yɛn nkuran sɛ yɛnkan Bible da biara na yɛnkɔ asafo nhyiam biara? Adɛn nti na wɔhyɛ yɛn nkuran sɛ yɛnyɛ saa? Yɛyɛ saa a, na yɛrema kwan ma Yehowa de N’Asɛm no anwene yɛn.—Dw. 1:2; Aso. 17:11; Heb. 10:24, 25.\nWoyɛ wo ho foforo na wuhyia ɔhaw bi mpo a, wubetumi adi ho dwuma yiye asen kan no (Hwɛ nkyekyɛm 18)\n18. (a) Sɛ yɛpɛ sɛ Onyankopɔn Asɛm yɛ yɛn foforo a, adɛn nti na ɛsɛ sɛ yedwinnwen nea yɛresua no ho? (b) Nsɛmmisa bɛn na ebetumi aboa yɛn?\n18 Sɛ yɛpɛ sɛ Onyankopɔn Asɛm yɛ yɛn foforo a, yɛbɛkenkan Bible asua mu nsɛm, nanso ɛnso hɔ ara. Nnipa pii kenkan Bible na wonim mu nsɛm pii. Ebia woahyia saafo no bi wɔ asɛnka mu pɛn. Ebinom mpo akyere Bible mu nsɛm pii agu wɔn tirim. * Nanso entumi nsesaa wɔn nsusuwii ne wɔn nneyɛe. Adɛn ntia? Sɛ Onyankopɔn Asɛm betumi asakra obi ma wayɛ foforo a, ɛsɛ sɛ ɔma esian kɔ ne komam tɔnn. Enti sɛ yesua Bible a ɛsɛ sɛ yegye bere dwinnwen nea yɛresua no ho. Ɛsɛ sɛ yebisa yɛn ho sɛ: ‘Nea meresua yi, migye di paa sɛ ɛnyɛ nyamesɛm bi kɛkɛ? Mihu paa sɛ nea meresua ne nokware no? Mede nea meresua no di dwuma wɔ m’asetenam na ɛnyɛ sɛ mede bɛkyerɛ afoforo kɛkɛ? Sɛ mekan Bible a, mihu sɛ Yehowa na ɔrekasa kyerɛ me?’ Yesusuw nsɛmmisa a ɛte saa ho a, ɛbɛma yɛadɔ Yehowa paa. Sɛ nea yɛresua no ka yɛn koma a, ɛbɛkanyan yɛn ma yɛayɛ nsakrae biara a ehia wɔ yɛn asetenam.—Mmeb. 4:23; Luka 6:45.\n19, 20. Bible afotu bɛn na yɛde yɛ adwuma a, ɛbɛboa yɛn?\n19 Sɛ yɛkan Bible daa dwinnwen ho a, ɛbɛboa ma yɛakɔ so ayɛ nea Paulo kae yi: “Munyi nipasu dedaw no ne ne nneyɛe ngu, na monhyɛ nipasu foforo a wɔnam nokware nimdeɛ so reyɛ no foforo” no. (Kol. 3:9, 10) Sɛ yɛte Onyankopɔn Asɛm ase yiye na yɛde yɛ adwuma a, ɛbɛboa yɛn ma yɛahyɛ nipasu foforo no. Eyi bɛhyɛ yɛn den na Satan amfa ne nnɛɛdɛɛ anto yɛn brada.\n20 Ɔsomafo Petro tu yɛn fo sɛ ‘yɛnyɛ sɛ mma a wɔyɛ osetie, na ɛnsɛ sɛ yedi akɔnnɔ a na yɛwɔ no akyi, na mmom yɛnyɛ kronkron yɛn nneyɛe nyinaa mu.’ (1 Pet. 1:14, 15) Sɛnea adesua a edi hɔ bɛkyerɛkyerɛ mu no, sɛ yɛbɔ mmɔden yi adwene ne nsusuwii a kan na yɛwɔ no gu na yɛma Yehowa yɛ yɛn foforo a, yebenya nhyira pii.\n^ nky. 18 Hwɛ ɛho nhwɛso wɔ February 1, 1994, Ɔwɛn-Aban, kratafa 9, nkyekyɛm 7.


Wowɔ W’ankasa Wo Bɔfo a Ɔbɔ Wo Ho Ban Anaa?\nBible no nkyerɛkyerɛ sɛ obiara wɔ n’ankasa bɔfo a ɔbɔ ne ho ban. Ɛyɛ nokware, bere bi Yesu kaa sɛ: “Monhwɛ na moammu nkumaa yi mu biako [Kristo asuafo] animtiaa; meka kyerɛ mo sɛ wɔn abɔfo a wɔwɔ soro no hu m’Agya a ɔwɔ soro no anim daa.” (Mateo 18:10) Ɛnyɛ nea na Yesu reka ne sɛ, onipa biara wɔ n’ankasa bɔfo a ɔbɔ ne ho ban. Mmom, nea na ɔreka ara ne sɛ, n’asuafo no mu biara ho hia abɔfo. Enti nokware Kristofo mfa wɔn nkwa nto asiane mu nnyɛ nneɛma a nyansa nnim nsusuw sɛ Onyankopɔn abɔfo bɛbɔ wɔn ho ban.\nWei kyerɛ sɛ abɔfo mmoa nnipa anaa? Ɛnyɛ saa na ɛte. (Dwom 91:11) Ebinom susuw sɛ Onyankopɔn nam abɔfo so kyerɛ wɔn kwan anaa wɔbɔ wɔn ho ban. Kenneth a yɛadi kan aka ne ho asɛm no wɔ saa adwene no. Yɛrentumi nka sɛ kyenkyen ara a, ɛnte saa. Ebia na ɛyɛ nokware. Sɛ Yehowa Adansefo reyɛ asɛnka adwuma no a, wɔtaa hu adanse a ɛkyerɛ sɛ abɔfo ka wɔn ho. Nanso esiane sɛ yentumi nhu abɔfo nti, yɛrentumi nkyerɛ sɛnea Onyankopɔn nam wɔn so boa ankorankoro. Ne nyinaa mu no, sɛ yɛda ade nyinaa so Tumfo no ase wɔ nea wayɛ ama yɛn biara ho a, ɛyɛ ne kwan so.—Kolosefo 3:15; Yakobo 1:17, 18.


Забур 121 CARS - Nnwom 121 ASCB\n1Mema mʼani so kyerɛ mmepɔ no,\nɛhe na me mmoa firi bɛba?\n2Me mmoa firi Awurade,\n3Ɔremma wo nan nwatiri,\ndeɛ ɔhwɛ wo no, ɔrentɔ nko.\n4Ampa ara deɛ ɔhwɛ Israel no\nrentɔ nko na ɔrenna.\n5Awurade hwɛ wo so;\nAwurade ne wo nwunu wɔ wo nsa nifa so;\n6Owia renhye wo wɔ awiaberɛ mu,\nna ɔsrane nso renha wo anadwo.\n7Awurade bɛbɔ wo ho ban afiri ɔhaw nyinaa ho,\nɔbɛhwɛ wo nkwa so;\n8Awurade bɛhwɛ wʼadifire ne wo efieba so,\nASCB : Nnwom 121


Забур 143 CARS - Nnwom 143 ASCB\n1Ao Awurade, tie me mpaeɛbɔ,\ntie me nkotosrɛ;\nwɔ wo nokorɛdie ne tenenee mu\n2Mfa wʼakoa nkɔ atemmuo mu,\nna ɔteasefoɔ biara ntene wɔ wʼanim.\n3Ɔtamfoɔ no taa me,\nɔma me tena esum mu\nte sɛ wɔn a wɔawuwu dadaada.\n4Ɛno enti me honhom atɔ piti wɔ me mu;\nna mʼakoma aba mu abu wɔ me mu.\nmedwendwene wo nnwuma\nne deɛ wo nsa ayɛ nyinaa ho.\n6Mepagya me nsa kyerɛ wo;\nwo ho sukɔm de me kra sɛ asase wesee.\n7Ao Awurade, gye me so ntɛm;\nMfa wʼanim nhinta me\nanyɛ saa a, mɛyɛ sɛ wɔn a wɔkɔ amena mu no.\n8Ma mente wʼadɔeɛ a ɛnsa da no ho asɛm daa anɔpa,\nKyerɛ me ɛkwan a memfa so,\n9Ao Awurade gye me firi mʼatamfoɔ nsam,\nna wo mu na mede me ho hinta.\n10Kyerɛ me na menyɛ wʼapɛdeɛ,\nna wo ne me Onyankopɔn;\nnni me ɛkan wɔ asase tamaa so.\n11Ao Awurade, wo din enti, kyɛe me nkwa so;\nwo tenenee mu, yi me firi ɔhaw mu.\n12Wɔ wʼadɔeɛ a ɛnsa da no mu, yi mʼatamfoɔ hɔ;\nna sɛe wɔn a wɔkyiri me nyinaa,\nna meyɛ wo ɔsomfoɔ.\nASCB : Nnwom 143


Yehowa Adansefo – abakᴐsԑm ne gyidi – 4Jehovah (Yehowa)\nPosted in Bible Mmuae ԑkɔ ma Yehowa Adansefo, Yehowa Adansefo Abakɔsԑm, Yehowa Adansefo Gyidi\nWᴐtee dwumakuw Ahorow abiԑsa: 1. Yehowa Adansefo Kristofo Asafo (Christian Congregations of Jehovah’s Witnesses), 2. Yehowa Adansefo som nnidiso (Religious Order of Jehovah’s Witnesses), 3. Ahenni dwumadi boafo (Kingdom Support Services)\nϽwԑn Aban Sodikuw no gyae Ahyehyԑde dwumadi no hyԑe Mpanyimfo Kwankyerԑfo Boayikuw (Board of Dircectors) a Don A Adams da ano nsa.\n2. Afe 2004 Yehowa Adansefo Akontabu nnidiso nnidiso.\nWᴐwᴐ Yehowa Adansefo Asԑmpakafo ᴐpepem nsia (6 million)\nNnᴐnhwerew ᴐpepepem biako ne ᴐpepem abien (1.2 billion) na wᴐde yԑe afie ne afie asԑmpaka adwuma afe biara.\nWᴐkyekyԑe Ͻwԑn Aban ne Nyan (Awake) nsԑmma nhoma bԑboro aman ahanu ne aduasa (230).\nWᴐyԑe Bible adesua ᴐpepem nsia (6 million) de boa wᴐn a wᴐbegye ᴐwԑn Aban Nkyerԑkyerԑ atom abԑyԑ asomfo.\nWᴐwᴐ Asafo ahorow mpem aduᴐkron nwᴐtwe (98000)\n3. Wofae Adventist ᴐsom mu gyidi ahorow no batae wᴐn nkyerԑkyerԑ ho tintimii.\nYesu Kristo Ahenni tumidi mmae a wᴐkae sԑ enyae mmamu wᴐ 1874 no wᴐyԑԑ nsesa sԑ ԑyԑ afe 1914 mmom.\nNsrahwԑ Atemmusԑm: Yesu yԑe honhom fam aduan a wᴐde maa ho nhwehwԑmu nsrahwԑ efii afe 1874-1878, wᴐ nsesan bԑyԑԑ afe 1914-1919.\nAhwehwԑde a ԑkyԑrԑ sԑ -Ͻkra no wu owu mu, owusᴐre ma wᴐn a wofata, Daa asotwe (Hell) biara nni hᴐ.\nWobesiesie asase bio ama abԑyԑ paradise.\nAtoro Nkᴐmhyԑ Mmere.\nAfe 1874: Na Yesu Kristo Ahenni Tumidi nyae mmamu, nanso ԑbaa mu wᴐ afe 1914.\nAfe 1914: Wiase bԑba nawiei.\nAfe 1915: Yԑ bere a wiase no bԑba awiei na ԑnyԑ afe 1915.\nAfe 1918: Wiase awiei bԑba, na wᴐasԑe nsᴐre ahorow.\nAfe 1925: Wiase bԑba nawiei na Abraham, Isak ne Yakob benyane aba asase so bio.\nWᴐ afe 1929, ‘Beth Sarim’ wosii Abirimpᴐn dan wᴐ San Diago de maa Ͻhene Dawid ne adiyifo anokwafo a ԑnkyԑ wᴐreba asase so bio.\nWᴐ afe 1940 Harmagedon ko no de wiase no bԑba awiei na ԑrenkyԑ koraa.\nAfe 1975: Mfe mpem nsia (6000) wᴐ nnipa abakᴐsԑm mu no wiase awiei no bԑba ᴐsram a edi ho na ԑnyԑ mfe.\nAfe 1994. Awo notoaso a efi 1914 de wiase no bԑba, awiei bԑyԑ mfe aduonwᴐtwe (80), Nanso wᴐ afe 1995 wᴐkyerԑԑ awo notoaso ase sԑ afei ԑyԑ sԑnkyerԑnne kwan so ahosiesie a edi wiase sԑe no anim.\n4. Nneyԑe ahorow a ԑho wᴐ nsԑm.\nWonni nnapᴐna anaa awoda\nWᴐnnkyia fraska, wᴐnnto aba mpaw ᴐman mpanyimfo, wᴐnnfa woho nhyԑ amanyᴐsԑm ne akodi mu.\nWᴐnnkᴐ sukuu nkᴐ akyiri.\nWᴐne wᴐn a wᴐnyԑ Yehowa Adansefo mmᴐ feku.\nWᴐne obi a woagyae Yehowa Adansefo som nkasa, na kapԑsԑ wᴐakyia no.\nWᴐbara nhoma ahorow a ԑkasa tia Ͻwԑn Aban Ahyehyԑde no denneenne.\nWᴐbara sԑ ԑsԑ sԑ obi betie ᴐsom afoforo nkyerԑkyerԑ anaa mpo sԑ wobԑkᴐ wᴐn asᴐredan mu.\nWᴐhyԑ wᴐn sԑ ԑsԑ sԑ obi biara kᴐ afie ne afie asԑmpaka de boa afoforo ma wᴐbԑyԑ Yehowa Adansefo.\n5. Yehowa Adansefo Bible –Wiase Foforo Nkyerԑase.\nAsekyerԑfo nni nimdeԑ biara wᴐ tete Nkyerԑwde a wᴐde kyerԑw Bible no.\nAsekyerԑfo no kyikyim Yesu Nyamesu adwene a ԑwᴐYohane 1:1, 5:58, Hebrifo 1: 8ne nkyerԑase afoforo de afoa ᴐwԑn Aban Nkyerԑkyerԑ a ԑkotia Yesu sԑ Nyankopᴐn.\nWode Onyankopᴐn din Yehowa ahyԑ Apam Foforo no mu, wᴐ bere a tete Bible Nkyerԑwde mma kwan.\n6. Yehowa Adansefo Gyidi ne Kristosom Nkyerԑkyerԑ Ntotoho.\nϽWԑN ABAN GYIDI NE NKYERԑKYERԑ KRISTOSOM GYIDI NE NKYERԑKYERԑ\nAgya no nkutoo ne nokware Nyankopᴐn ‘Yehowa’. Yehowa Nyankopᴐn ne Agya, Ͻba ne Honhom Kronkron-Mateo 28:19, Yesaia 48:16, Sakaria 2:8-11, 11:13, 12:10, 2 Samuel 23:2-3, Yohane 1:1-3, 20:28, Hebrifo 1:8.\nWᴐbᴐᴐ Yesu, na afei ᴐyԑ Ͻbᴐfopᴐn Mikael. Wᴐammᴐ Yesu. Ͻyԑ Onyankopᴐn-Yesaia 9:6, Hebrifo 7:3, Yesaia 44:24, Yohane 1:3, Yesaia 48:12, Adiyisԑm 1:7-8, Filipifo 2:5-11.\nYehowa nyanee Yesu fii owuo mu sԑ honhom nipadua te sԑ ᴐbᴐfo a ԑnyԑ ne honam nipadua. Yesu nyanee ne honam nipadua fii owuo mu sԑ honam nipadua a edi mu ne Nyamesu titiriw ankasa-Luka 24:39, Yohane 2:18-22, 10:17-18, Asomafo 17:31, Filipifo 2:5-11.\nOnyankopᴐn Honhom kronkron yԑ tumi a enni nipasu. Honhom Kronkron yԑ Nyankopᴐn na afei nso ᴐwᴐ nipasu-Romafo 8:27, 1 Korintofo 2:10-11, Asomafo 5:3-4, 1 Korintofo 3:16-17, 2 Korintofo 3:17.\nMpem ᴐha aduanan anan (144000) kuw nkutoo na wotumi kyerԑkyerԑ Bible mu nsԑm. Gyidifo nyinaa wᴐ hokwan ԑdenam Onyankopᴐn Honhom Kronkron so etumi kyerԑkyerԑ Bible mu nsԑm-Yohane 16:13, 1 Yohane 2:27.\nNkwagye nam Yehowa ne Yesu mu gyidi so ne Ͻwԑn Aban Ahyehyԑde nnwuma mu mmᴐdenbᴐ. Yesu nkutoo mu na nkwagye wᴐ-Yohane 5:39-40, 10:25-29, 14:6, Asomafo 4:1.\nYesu ԑnyԑ ntamgyinafo mma adesamma na mmom ma nnipa mpem ᴐha aduanan anan (144000) Yesu yԑ ntamgyinafo ma obiara ᴐwᴐ ne mu gyidi- 1 Timoteo 2:5-6\nϽsoro kᴐ ne Honhom kronkron awo foforo no yԑ kristofo nnipa mpem ᴐha aduanan anan fi afe 33 Y.B mu bԑsii afe 1935 Yԑn Bere mu. Gyidifo nyinaa nya honhom Kronkron awo foforo mu kyԑfa ne daa nkwa ahosan wᴐ ᴐsoro-Yohane 3:3-7, 1:12, 1 Yohane 5:1, Adiyisԑm 7:9-13, 19:1\nWᴐn a wobenya nkwa wᴐ Harmagedon no akyi no bԑsiesie asase no amma abԑdan Paradise wᴐ Yesu mfe apem nniso ase. Gyidifo nyinaa benya hokwan atena ᴐsoro ne asase so, na mpo bԑnya kwan aforo soro asian aba asase so te sԑ bere a Yesu Kristo nyanee fii owu mu no-Mateo 8:11, Luka 13:28-29, Hebrifo 11:13-16, 1 Tesalonika 4:14:17, Asomafo 1:11, 1 Yohane 3:2\nNnipa wu a ᴐkra no nso wu. Nnipa kra nnwu wᴐ owu mu, na ԑtena hᴐ daa. Mateo 10:28, 2 Korintofo 5:8, Filipifo 1:23-24, Adiyisԑm 6:9-11.\nAsԑmfua ‘Hell’ nkyerԑ beae a wᴐtwe abᴐnefo aso na mmom ԑyԑ adesamma adamoa ho sԑnkyerԑnne. Asԑmfua ‘Hell’ kyerԑ daa asotwe-Mateo 25:46, Marko 9:43, 47-49, Luka 16:22-29, Adiyisԑm 14:9-11, 20:13-15, 21:8.\nKristofo mfa wᴐho nhyԑ akodi, abatow ne amanyᴐsԑm mu. Kristofo yԑ nkyene ne akanea wᴐ wiase asetra kwan biara so, sԑ amanyᴐsԑm oo anaa akodi oo, ԑsԑ sԑ wᴐabrabᴐ pa yԑ nhwԑso-Mateo 5:13-16, 8:5-13, Asomafo ne Nnwuma 10, Romafo 16:23, Ͻsԑnkafo 3:8.\nMogya a wᴐgye kᴐ honamdua mu no tia Onyankopᴐn mmara ԑka sԑ mma yenni mogya te sԑ aduan. Mogya wᴐgye kᴐ honamdua mu no ԑhyԑ mogya a ahwerԑw honamdua no ananmu, ma enti honamdua no nnyam mogya te sԑ nea ᴐyam aduan ara pԑ. Ne saa nti Kristofo mpo sԑ etia mogya mmara a onyankopᴐn de mae.\nYesu wui wᴐ asendua so na ԑnyԑ mmeamudua. Mmeamudua yԑ abusude a ԑyԑ abosonsom a gyiraehyԑde. Yesu wui wᴐ mmeamudua so, na ԑnyԑ asendua. Mmeamudua no yԑ nea wobu no sԑ a honhom fam abusuabᴐ a ԑda agyidifo ne Yesu Kristo ntam-Yohane 20:25, Mateo 27:37, 1 Korintofo 1:18.\nWᴐabara Nyamesom ne asetram mu nnapᴐna nyinaa, te sԑ buronya Gye sԑ Yesu Kristo wuo ho Anwummere aduan ho nkaedi nkutoo ne nea ԑfata kristofo. Kristofo wᴐ ho kwan paw sԑ wobedi nnapᴐna ahorow biara wᴐpԑ-Romafo 14:5-6, Kolesefo 2:16,\nYesu dii nnapᴐna ‘Hanukah’-Yohane 10:22-23,\nHiob mma dii wᴐn awoda, Hiob 1:4.\nTagged Atoro Nkɔmhyԑ, Gyidi mu Nsakrae\n← So w’abrabɔ yɛ nea ɛfata Daa Nkwa?\nWodi Yehowa Ni? →


1 Na afei emi, aMormon, bmerekyerɛw dza ɔfa ndzɛmba a mehu na matse nyinara ho nsɛm na moto no dzin Mormon Nwoma no.\n2 Na aber a aAmmaron dze kyerɛwsɛm no siei maa Ewuradze no mu no, ɔbaa me nkyɛn, (aber no nna medzi mfe du, na mehyɛɛ ase dɛ bmurusũa nwoma dɛ mbrɛ mo nkorɔfo hɔn nwomasũa tse ho) na Ammaron see me dɛ: Muhu dɛ eyɛ abofra a edwe na ehyɛ adze so nsew;\n3 Dɛm ntsi, aber a ibedzi bɛyɛ mfe eduonu anan no, mebɛpɛ dɛ ebɛkaakaa ndzɛmba a ahyɛ no nsew a ɔfa dɛm nkorɔfo yi ho; na sɛ idzi dɛm mfe no a kɔ Antum asaase do, na kɔ koko bi a wɔfrɛ no aShim do; na hɔ na medze kyerɛwsɛm krɔnkrɔn a woekrukye a ɔfa dɛm nkorɔfo yi ho esie ama Ewuradze.\n4 Na hwɛ, ebɛfa aNephi mprɛtse no ama woho; na egyaa dza aka no wɔ n’ananmu hɔ; na ibokrukye ndzɛmba nyina a ehu wɔ nkorɔfo yi ho wɔ Nephi ne mprɛtse no do.\n5 Na emi, Mormon, meyɛ aNephi n’asenyi, (na m’egya ne dzin dze Mormon) na mekaa ndzɛmba a Ammaron hyɛɛ me dɛ menkã no.\n6 Na ɔbaa dɛ midzii mfe dubiako no, m’egya tuur me dze me kɔr anaafo afamu asaase do, Zarahemla asaase mpo do.\n7 Adan akata asaase no n’enyi nyinara do, na nkorɔfo a wɔwɔ do no dɔɔ sõ ara yie, hɔn dodow tse dɛ mpoano anhwea.\n8 Na ɔbaa dɛ afe yi mu ɔkõ hyɛɛ ase wɔ Nephifo no mu, dɛm nkorɔfo no nye Nephifo na Jacobfo nye Josephfo na Zoramfo; na ɔkõ yi so sii Nephifo, na Lamanfo nye Lemuelfo na Ishmaelfo mu.\n9 Afei Lamanfo na Lemuelfo nye Ishmaelfo no wɔfrɛɛ hɔn nyinara Lamanfo, na ekuw ebien no nye Nephifo nye Lamanfo.\n10 Na ɔbaa dɛ ɔkõ no hyɛɛ ase wɔ hɔn mu wɔ Zarahemla kurow ne nkyɛn wɔ Sidon esu ho.\n11 Na ɔbaa dɛ Nephifo no boaboaa hɔn mbanyin ano, na hɔn dodow twa mu mpemeduasa. Na ɔbaa dɛ dɛm afe yi mu wodzii akõ ara yie na Nephifo dzii Lamanfo no do konyim na wokunkum hɔn mu pii.\n12 Na ɔbaa dɛ Lamanfo no sesaa hɔn akwan, na wonyaa asomdwee wɔ asaase no do, na wonyaa asomdwee bɛyɛ mfe anan ntamu a bɔgya biara enngu.\n13 Mbom emumuyɛdze kɔr do wɔ asaase n’enyi nyinara do araa ma Ewuradze faa an’esuafo adɔfo hɔn no kɔree, na anwanwadze ne yɛ nye ayarsa twaa wɔ asaase no do osian nkorɔfo no hɔn emumuyɛ ntsi.\n14 Na aakyɛdze biara emmfi Ewuradze nkyɛn ammba, na bSunsum Krɔnkrɔn no ammba obiara do, osian hɔn emumuyɛ nye hɔn cekyingye ntsi.\n15 Na emi, nna medzi mfe duenum na modwe kakra, dɛm ntsi Ewuradze baa me nkyɛn, na mosɔe hwɛɛ na muhun Jesus ne papayɛ.\n16 Na mobɔɔ mbɔdzen dɛ mebɛkã nsɛmpa no akyerɛ dɔm yi, na mbom wɔtoow m’anomu, na wɔbraa me dɛ mma mennkã nsɛmpa no nnkyerɛ hɔn; na hwɛ, wɔdze enyidaho aatsew etua wɔ hɔn Nyankopɔn do; na bwoyii esuafo adɔfo no fii asaase no do kɔree, osian hɔn emumuyɛ ntsi.\n17 Mbom mokɔr do tsenaa hɔn mu, na wɔbraa me dɛ mma mennkã nsɛmpa no nnkyerɛ hɔn, osian hɔn akomadzen ntsi; na osian hɔn akomadzen ntsi wɔdze andom kãa asaase no maa hɔn.\n18 Na dɛm Gadianton edwotwafo yi a wɔafora Lamanfo mu no dɔree wɔ asaase no do na dɔm a wɔwɔ hɔ no hyɛɛ ase dɛ wɔdze hɔn aegudze rusuma asaase no mu; na no ho yɛɛ tor, osiandɛ Ewuradze adom asaase no, dɛm ntsi woenntum ennsuo mu, anaadɛ hɔn nsa annkã bio.\n19 Na ɔbaa dɛ ebisatsirfo, nye abayifo, nye nkɔngyaayifo soɛree dze abɔnsam no tum yɛɛ edwuma wɔ asaase n’enyi nyinara do, mpo ma Abinadi ne nsɛm a ɔkãe nyina nye Samuel, Lamannyi no so nedze nyina baa mu.\nKK Mormon, Nephi Nkɔnhyɛnyi.\nM ne N 1:1, 11. KK Mprɛtse.\nKK Sunsum Krɔnkrɔn.\nHel. 13:18–20; Ether 14:1–2.


31 Yehowa toaa so ka kyerɛɛ Mose sɛ: 2 “Hwɛ, Hur ba Uri wɔ ɔba bi a ɔde Besalel+ a ofi Yuda abusuakuw mu, na ɔno na mabɔ ne din afrɛ no.+ 3 Mede Onyankopɔn honhom bɛhyɛ no mã na wanya nyansa ne ntease ne nimdeɛ a ebetumi ama ɔde ahokokwaw ayɛ adwuma biara.+ 4 Ɔbɛyɛ odwumfo a ɔwɔ sika ne dwetɛ ne kɔbere ho nimdeɛ+ 5 ne adwene a ebetumi ama ɔde abo adi adwini+ na wasen nnua ayɛ nneɛma horow.+ 6 Mede Ahisamak ba Oholiab a ofi Dan abusuakuw mu+ bɛka ne ho, na wɔn a wɔwɔ nimdeɛ nyinaa nso, mede nyansa bɛhyɛ wɔn komam na wɔatumi ayɛ nea mahyɛ wo nyinaa:+ 7 ahyiae ntamadan+ no, adanse adaka+ ne ne mmuaso,+ ne nneɛma a ɛwɔ ntamadan no mu nyinaa, 8 ɔpon no ne ɛso nneɛma,+ sika kaneadua no ne ɛho nneɛma nyinaa,+ ne aduhuam muka,+ 9 ne afɔremuka a wɔbɔ ɔhyew afɔre wɔ so ne ɛso nneɛma nyinaa,+ ne ɛsɛn no ne ne nnyinaso+ no, 10 ne ntade a wɔanwene ne ɔsɔfo Aaron ntade kronkron ne ntade a ne mma de bɛsom sɛ asɔfo,+ 11 ne ɔsrango ne aduhuam a ɛwɔ kronkronbea+ hɔ no. Wɔbɛyɛ nea mahyɛ wo biara.” 12 Yehowa san ka kyerɛɛ Mose sɛ: 13 “Ka kyerɛ Israelfo sɛ, ‘Me homeda no de, monhwɛ sɛ mubedi,+ efisɛ ɛyɛ sɛnkyerɛnne a ɛda me ne mo ntam, mo awo ntoatoaso nyinaa mu. Ɛno na ɛbɛma moahu sɛ me Yehowa na matew mo ho.+ 14 Munni homeda no, efisɛ ɛyɛ kronkron ma mo.+ Obiara a obegu ho fĩ no, wobekum no.+ Obiara a ɔbɛyɛ adwuma saa da no, wobetwa saa ɔkra no afi ne man mu.+ 15 Momfa nnansia nyɛ adwuma, na da a ɛto so ason no de, ɛyɛ homeda, monhome koraa.+ Ɛyɛ da kronkron ma Yehowa. Obiara a ɔbɛyɛ adwuma homeda no, wobekum no. 16 Ɛsɛ sɛ Israelfo di homeda no wɔ wɔn awo ntoatoaso nyinaa mu, efisɛ ɛyɛ daa apam.+ 17 Ɛyɛ sɛnkyerɛnne a ɛda me ne Israelfo ntam daa,+ efisɛ Yehowa de nnansia na ɛyɛɛ ɔsoro ne asase, na da a ɛto so ason no ɔhomee, odwudwoo ne ho.’”+ 18 Afei bere a ɔne Mose kasa wiei wɔ Bepɔw Sinai so no, ɔde Adanse pon abien+ maa Mose, abopon a Onyankopɔn de ne nsateaa+ akyerɛw so.


Ɛsɛ sɛ Kristofo Di Buronya Anaa? Buronya Wɔ Bible Mu Anaa?\nWiase nyinaa no, nnipa ɔpepem pii gye di sɛ wodi Buronya de kae Yesu Kristo awoda. Nanso, tete Kristofo a na wɔwɔ asomafo no bere so a wɔbɛn Yesu no, wohwɛ a wodii Buronya anaa? Na awodadi nso ɛ, wunim nea Bible ka fa ho? Sɛ yenya nsɛmmisa yi ho mmuae a, ebetumi ama yɛahu sɛ ɛfata sɛ Kristofo di Buronya anaa ɛmfata.\nNea edi kan no, Bible nka sɛ wodii Yesu anaa Onyankopɔn somfo nokwafo biara awoda. Nnipa mmienu pɛ na Bible ka sɛ wodii wɔn awoda. Ná wɔn mu biara nsom Yehowa, Onyankopɔn a Bible ka ne ho asɛm no. Afei nso, Bible nka wɔn awodadi no ho asɛmpa. (Genesis 40:20; Marko 6: 21) Encyclopædia Britannica ka sɛ, “abosonsom amanne a ɛne awodadi” no, tete Kristofo no kasa tiae.\nƐda bɛn na wɔwoo Yesu?\nBible no nka ɛda pɔtee a wɔwoo Yesu. McClintock ne Strong Cyclopedia ka sɛ: “Wohwehwɛ da a wɔde woo Kristo wɔ Apam Foforo no mu a, worenhu. Nokwasɛm ne sɛ, worenhu wɔ baabi foforo biara nso.” Nokwarem no, sɛ na Yesu pɛ sɛ n’akyidifo di n’awoda a anka ɔkwan biara so ɔbɛma wɔahu ɛda a wɔwoo no.\nNea ɛto so mmienu no, Bible nka sɛ Yesu anaa n’akyidifo no mu biara dii Buronya. New Catholic Encyclopedia ka sɛ, wodii kan kaa Buronyadi ho asɛm “wɔ nhoma bi a Philocalus kyerɛwee mu. Ná nhoma no te sɛ kalenda, na na ɛka nneɛma a Romafo hwɛ kwan sɛ ɛbɛkɔ so wɔ afe no mu. Emu nsɛm no kɔɔ so afe 336 Y.B. Ɛda adi pefee sɛ bere a wɔkyerɛw saa nhoma yi no, na wɔakyerɛw Bible no awie dedaadaw. Ná Yesu nso aba asase so kɔ bɛboro mfe 300. Ɛno nti, McClintock ne Strong ka sɛ “Buronya mfi Onyankopɔn na ennyina Apam Foforo no so.” *\nDɛn na Yesu ka kyerɛɛ n’asuafo sɛ wɔnkae?\nNea na Yesu, Ɔkyerɛkyerɛfo Kɛse no pɛ sɛ n’akyidifo yɛ no, ɔde ho ahyɛde mae pefee, na wɔakyerɛw wɔ Bible mu. Nanso Buronyadi nka ho. Sɛ ɔkyerɛkyerɛfo biara ma ne sukuufo akwankyerɛ a, ɔmpɛ sɛ wɔbɛyɛ ade atra so. Saa ara nso na Yesu mpɛ sɛ n’akyidifo bɛyɛ ‘ade atra nea wɔakyerɛw’ wɔ Kyerɛw Kronkron no mu.—1 Korintofo 4:6.\nNanso, dwumadi titiriw bi wɔ hɔ a na tete Kristofo no nim no yiye. Ɛno ne Yesu wu Nkaedi. Yesu ankasa kyerɛɛ n’asuafo no bere a wɔmfa nkae ne wu no ne sɛnea ɛsɛ sɛ wɔyɛ no. Wɔayɛ akwankyerɛ ahorow yi ne da pɔtee a Yesu wui ho kyerɛwtohɔ wɔ Bible mu.—Luka 22:19; 1 Korintofo 11:25.\nYɛabehu sɛ Buronya yɛ awodadi, na tete Kristofo no anni abosonsom amanne a ɛte saa akyi. Afei nso, Bible no nka sɛ Yesu anaa obi foforo biara dii Buronya. Esiane saa nokwasɛm ahorow yi nti, Kristofo ɔpepem pii a wɔwɔ wiase nyinaa asi gyinae sɛ wɔrenni Buronya.\n^ nky. 6 Baabi a Buronya ho atetesɛm pii no ara fii ase no, sɛ wopɛ ho nsɛm pii a, hwɛ asɛm a yɛato din “Nsɛm a Akenkanfo Bisa . . . Dɛn ne Buronya Ho Nokwasɛm?” Ɛwɔ Ɔwɛn-Aban December 1, 2014 de no mu. Wubenya bi wɔ Intanɛt so wɔ www.jw.org/tw.


Ester 7 | Intanɛt So Bible| Wiase Foforɔ Nkyerɛaseɛ\n7 Afei ɔhene ne Haman+ hyiaa Ester wɔ apontow no ase. 2 Ɛnna ɔhene san bisaa Ester da a ɛto so abien wɔ nsã apontow+ no ase sɛ: “Dɛn ne w’abisade,+ Ɔhemmaa Ester? Ma wɔnyɛ mma wo.+ Dɛn na wuhia? Sɛ m’ahenni no mu fã mpo a,+ mede bɛma wo!” 3 Ɛnna Ester buae sɛ: “Ɔhene, sɛ manya w’anim dom na wobɛpene so a, anka m’abisade ne sɛ ma minnya me kra,+ na mesrɛ ma me manfo+ nso. 4 Asɛm no ne sɛ wɔatɔn+ me ne me manfo sɛ wonkum yɛn,+ ntɔre yɛn ase na wɔnsɛe yɛn. Sɛ wɔtɔn yɛn sɛ nkoa+ anaa mfenaa mpo a, anka mɛyɛ komm. Nanso ɛmfata sɛ biribi besi ama ɔhene mmom ahwere ade kɛse.” 5 Afei Ɔhene Ahasweros bisaa Ɔhemmaa Ester sɛ: “Hena+ koraa na wasi ne bo+ sɛ ɔbɛyɛ biribi a ɛte saa? Ɔwɔ he?” 6 Ester buae sɛ: “Ɔtamfo+ no ne onipa bɔnefo Haman yi.” Ɛnna Haman yam hyee no+ ɔhene ne ɔhemmaa no anim. 7 Afei ɔhene no de abufuw+ sɔre fii nsã apontow no ase kɔɔ ahemfie hɔ turo no mu; ɛnna Haman sɔre srɛɛ Ɔhemmaa+ Ester maa ne kra, efisɛ ohui sɛ ɔhene+ anya ne ho adwemmɔne.+ 8 Bere a ɔhene no fii ahemfie turom hɔ baa baabi a nsã apontow no wɔ no,+ ohui sɛ Haman butuw Ester ho wɔ mpa+ no so. Ɛnna ɔhene no kae sɛ: “Afei de, wopɛ sɛ woto ɔhemmaa no mmonnaa nso, m’ani so wɔ fie ha?” Asɛm no fii n’anom+ ara pɛ na wɔkataa Haman anim. 9 Afei Harbona+ a ɔyɛ ɔhene mpanyimfo+ no mu biako no kae sɛ: “Haman ayɛ dua+ bi a ne tenten yɛ basafa aduonum wɔ ne fie sɛ wɔnsɛn Mordekai a ɔkaa ɔhene ho asɛmpa no wɔ so.”+ Ɛnna ɔhene ka kyerɛɛ ne nkoa no sɛ: “Monkɔsɛn no wɔ so.”+ 10 Enti wɔkɔsɛn Haman wɔ dua+ a ɔyɛ maa Mordekai+ no so na ɔhene no bo dwoe.


1 Korintofo 9 | Intanɛt So Bible| Wiase Foforɔ Nkyerɛaseɛ\nNea Edi Kan a Ɔde Kɔmaa Korintofo 9:1-27\nNhwɛso a Paul yɛe sɛ ɔsomafo (1-27)\n“Nkyekyere nantwi ano” (9)\n“Sɛ manka asɛmpa no a, minnue!” (16)\nMayɛ biribiara ama nnipa nyinaa (19-23)\nƐsɛ sɛ yɛhyɛ yɛn ho so wɔ nkwa mmirikatu no mu (24-27)\n9 Menne me ho anaa? Menyɛ ɔsomafo anaa? Minhuu yɛn Awurade Yesu anaa?+ Ɛnyɛ mone m’adwuma wɔ Awurade mu anaa? 2 Sɛ menyɛ ɔsomafo mma ebinom mpo a, mo de, meyɛ ma mo! Mone ahyɛnsode a esi so dua sɛ meyɛ Awurade somafo. 3 Wɔn a wɔkasa tia me no, nea mewɔ ka kyerɛ wɔn ni: 4 Yɛwɔ hokwan* sɛ yedidi na yɛnom, ɛnte saa? 5 Yɛwɔ hokwan sɛ yɛware ɔbea a ɔyɛ gyidini na yɛde no ka yɛn ho+ sɛnea asomafo a aka no ne Awurade nuanom+ ne Kefa*+ yɛe no, ɛnte saa? 6 Anaa me ne Barnaba+ nko ara na yenni ho kwan sɛ yegyae adwuma a yɛyɛ de hwɛ yɛn ho no? 7 Ɔsraani bɛn na ɔno ara tua ne ho ka? Hena na ɔyɛ bobefuw* a onni mu aba?+ Anaasɛ hena na ɔhwɛ mmoa a ɔnnom wɔn nufusu no bi? 8 Nnipa adwene na mede reka nsɛm yi anaa? Ɛnyɛ saa na Mmara no nso ka anaa? 9 Na wɔakyerɛw wɔ Mose Mmara no mu sɛ: “Sɛ nantwi reporow hwiit* a, ɛnsɛ sɛ wokyekyere n’ano.”+ Anantwi na wɔn ho hia Onyankopɔn anaa? 10 Anaa yɛn mmom nti na ɔkaa saa? Nea ɛwom ne sɛ, yɛn nti na wɔkyerɛwee, efisɛ nea ofuntum asaase ne nea ɔporow awi no, ɛsɛ sɛ wɔyɛ saa a wɔwɔ anidaso sɛ wobenya wɔn kyɛfa. 11 Sɛ yɛadua honhom fam nneɛma wɔ mo mu, na sɛ yetwa honam fam nneɛma fi mo hɔ a, ɛboro so anaa?+ 12 Sɛ afoforo wɔ hokwan* sɛ wonya nneɛma a ɛte saa fi mo hɔ a, ɛnde yenni hokwan mmoro saa? Nanso yɛmfaa saa hokwan no nyɛɛ adwuma,+ na mmom yɛde animia gyina tebea biara mu, sɛnea ɛbɛyɛ a yɛremfa biribiara nsiw Kristo asɛmpa no kwan.+ 13 Munnim sɛ wɔn a wɔyɛ adwuma kronkron no di asɔrefi nneɛma no bi anaa? Na munnim sɛ wɔn a wɔsom wɔ afɔremuka ho daa no nso nya wɔn kyɛfa fi afɔremuka no so anaa?+ 14 Saa ara nso na Awurade ahyɛ sɛ, wɔn a wɔka asɛmpa no mfa asɛmpa no so ntena ase.+ 15 Nanso memfaa nhyehyɛe yi mu baako mpo nnii dwuma.+ Nokwasɛm ne sɛ, ɛnyɛ sɛ merekyerɛw eyinom na ama me nsa aka saa nneɛma no; anka eye ma me sɛ mewu mmom. Obiara rentumi nnye nea mede hoahoa me ho no mfi me nsam!+ 16 Sɛ meka asɛmpa no a, ɛnyɛ ade a ɛsɛ sɛ mede hoahoa me ho, efisɛ ɛyɛ asɛde a ɛda me so. Sɛ manka asɛmpa no a, minnue!+ 17 Sɛ miyi me yam yɛ a, mewɔ akatua; na sɛ mede amemenemfe yɛ mpo a, ne nyinaa mu no, wɔde ofiehwɛ adwuma bi ahyɛ me nsa.+ 18 Ɛnde, dɛn ne m’akatua? Ɛne sɛ, sɛ mereka asɛmpa no a, mede asɛmpa no bɛma kwa, sɛnea ɛbɛyɛ a meremfa tumi* a asɛmpa no ama manya no nni dwuma ɔkwammɔne so. 19 Ɛwom, menne onipa biara ka,* nanso mayɛ me ho akoa ama obiara, sɛnea ɛbɛyɛ a menya nnipa dodow biara a metumi. 20 Meyɛɛ me ho sɛ Yudani maa Yudafo, sɛnea ɛbɛyɛ a menya Yudafo.+ Wɔn a wɔwɔ mmara ase no, meyɛɛ me ho sɛ obi a ɔwɔ mmara ase maa wɔn, ɛwom sɛ m’ankasa minni mmara ase de, sɛnea ɛbɛyɛ a menya wɔn a wɔwɔ mmara ase no.+ 21 Wɔn a wonni mmara no, meyɛɛ me ho sɛ obi a onni mmara maa wɔn, sɛnea ɛbɛyɛ a menya wɔn a wonni mmara no. Ɛno nkyerɛ sɛ minni mmara ase wɔ Onyankopɔn mu; mewɔ mmara ase wɔ Kristo mu.+ 22 Wɔn a wɔyɛ mmerɛw no, meyɛɛ mmerɛw maa wɔn, sɛnea ɛbɛyɛ a menya wɔn a wɔyɛ mmerɛw.+ Mayɛ biribiara ama nnipa ahorow nyinaa, sɛnea ɛbɛyɛ a mɛfa ɔkwan biara so agye ebinom nkwa. 23 Asɛmpa no nti na meyɛ ade nyinaa, na ama matumi aka bi akyerɛ afoforo.+ 24 Munnim sɛ wɔn a wotu mmirika de si akan no, wɔn nyinaa tu mmirika no bi de, nanso ɔbaako pɛ na onya abasobɔde* no? Muntu mmirika no wɔ ɔkwan bi so a ɛbɛma moanya abasobɔde no.+ 25 Obiara a osi akan no* hyɛ ne ho so wɔ nneɛma nyinaa mu. Wɔyɛ saa na wɔanya abotiri a ɛsɛe,+ na yɛn de, yɛyɛ saa na yɛanya abotiri a ɛnsɛe.+ 26 Ne saa nti, mmirika a meretu no, mintu no biarabiara;+ twɛre a meretotow no, mehwɛ na mantoto no sɛnea mereboro mframa; 27 mmom meboro me nipadua,*+ na mehyɛ no sɛ akoa, sɛnea ɛbɛyɛ a meka asɛm no kyerɛ nkurɔfo wie a, me ara mammɛyɛ obi a ɔkwan bi so no ɔmfata.\n^ Nt., “tumi.”\n^ Anaa “hokwan.”\n^ Anaa “made me ho afi nnipa nyinaa ho.”\n^ Anaa “nkonimbo.”\n^ Anaa “Mmirikatufo biara.”\n^ Anaa “mehyɛ me nipadua ahometew; midi me nipadua nya; metwe me nipadua aso.”\n1 Korintofo 9


Exodus 40 | Intanɛt So Bible| Wiase Foforɔ Nkyerɛaseɛ\nWosii ɔsom ntamadan no (1-33)\nYehowa anuonyam hyɛɛ ɔsom ntamadan no mu ma (34-38)\n40 Afei Yehowa ka kyerɛɛ Mose sɛ: 2 “Bosome a edi kan no da a edi kan no, si ɔsom ntamadan no, kyerɛ sɛ, ahyiae ntamadan no.+ 3 Fa Adanse Adaka no+ si mu na fa ntwamutam no sɛn hɔ na obi anhu Adaka no.+ 4 Afei fa ɔpon no+ si mu na fa ɛso nneɛma no sisi so pɛpɛɛpɛ. Fa kaneadua no+ bra mu na sosɔ ɛso nkanea no.+ 5 Afei fa sika kɔkɔɔ aduhuam afɔremuka+ no si ɔsom ntamadan no mu na ɛmmɛn baabi a Adanse Adaka no wɔ no, na fa ntama* sɛn ɔsom ntamadan no kwan ano.+ 6 “Fa afɔremuka a wɔbɛbɔ ɔhyew afɔre wɔ so+ no si ɔsom ntamadan no, kyerɛ sɛ, ahyiae ntamadan no abɔnten. 7 Fa ɔsɛn no si ahyiae ntamadan no ne afɔremuka no ntam, na fa nsu gu mu.+ 8 Afei yɛ adiwo+ wɔ ntamadan no ho hyia, na fa ntama*+ sɛn adiwo no kwan ano. 9 Wuwie a, fa ɔsrango+ no, na sra ɔsom ntamadan no ne nea ɛwom nyinaa,+ na dwira ɔsom ntamadan no ne ɛho nneɛma nyinaa ho ma ɛnyɛ kronkron. 10 Sra afɔremuka a wɔbɛbɔ ɔhyew afɔre wɔ so no ne ɛho nneɛma nyinaa, na dwira afɔremuka no ho sɛnea ɛbɛyɛ a afɔremuka no bɛyɛ kronkron paa.+ 11 Sra ɔsɛn no ne ne nnyinaso no nso na dwira ho. 12 “Afei fa Aaron ne ne mma no bra ahyiae ntamadan no ano na fa nsu guare wɔn.+ 13 Fa ntaade kronkron no hyɛ Aaron,+ na sra no+ na dwira ne ho ma ɔnsom wɔ m’anim sɛ ɔsɔfo. 14 Ɛno akyi no, ma ne mma no nso mmra, na fa ntaade tenten no hyɛ wɔn.+ 15 Sra wɔn sɛnea wosraa wɔn papa no+ ma wɔnsom wɔ m’anim sɛ asɔfo. Sɛ wosra wɔn a, ɛbɛma wɔabɛyɛ asɔfo daa wɔ wɔn awo ntoatoaso mu.”+ 16 Mose yɛɛ nea Yehowa kae sɛ ɔnyɛ no nyinaa.+ Ɔyɛɛ saa pɛpɛɛpɛ. 17 Da a edi kan wɔ afe a ɛto so abien no bosome a edi kan mu no, wosii ɔsom ntamadan no.+ 18 Bere a Mose resi ɔsom ntamadan no, ɔde nnyinaso+ no totoo fam na ɔde ntamadan nnua no+ hyehyɛɛ mu. Afei ɔde mmeamu+ beabeaa nnua no mu, na osisii adum no. 19 Ɔde ntama kataa ɔsom ntamadan no so,+ na ɔde nkataso+ foforo guu so, sɛnea Yehowa ka kyerɛɛ Mose no. 20 Ɛno akyi no, ɔde Adanse Abopon no+ guu Adaka no+ mu, na ɔde nnua nteaanteaa no+ hyehyɛɛ Adaka no ho de mmuaso no+ kataa Adaka no+ so. 21 Afei ɔde Adanse Adaka no baa ɔsom ntamadan no mu, na ɔde ntwamutam no+ sɛn hɔ na obi anhu Adaka no,+ sɛnea Yehowa ka kyerɛɛ Mose no. 22 Afei ɔde ɔpon no+ sii ntwamutam no akyi wɔ ɔsom ntamadan no, kyerɛ sɛ, ahyiae ntamadan no atifi fam, 23 na ɔhyehyɛɛ paanoo no wɔ so+ wɔ Yehowa anim, sɛnea Yehowa ka kyerɛɛ Mose no. 24 Afei ɔde kaneadua no+ sii ahyiae ntamadan no, kyerɛ sɛ, ɔsom ntamadan no anaafo fam maa ɛne ɔpon no dii nhwɛanim. 25 Ɔsosɔɔ nkanea no+ wɔ Yehowa anim, sɛnea Yehowa ka kyerɛɛ Mose no. 26 Afei ɔde sika kɔkɔɔ afɔremuka no+ sii ahyiae ntamadan no mu wɔ ntwamutam no akyi; 27 ɛso na na wɔbɛhyew aduhuam,+ sɛnea Yehowa ka kyerɛɛ Mose no. 28 Afei ɔde ntama* no+ sɛn ɔsom ntamadan no kwan ano. 29 Ɔde afɔremuka a wɔbɛbɔ ɔhyew afɔre wɔ so+ no sii ɔsom ntamadan no, kyerɛ sɛ, ahyiae ntamadan no kwan ano, na wɔabɔ ɔhyew afɔre+ ne aduan afɔre wɔ so, sɛnea Yehowa ka kyerɛɛ Mose no. 30 Afei ɔde ɔsɛn no sii ahyiae ntamadan no ne afɔremuka no ntam de nsu a wɔde bɛhohoro wɔn nsa ne wɔn nan ho guu mu.+ 31 Ɛhɔ na na Mose ne Aaron ne ne mma hohoro wɔn nsa ne wɔn nan ho. 32 Bere biara a wɔbɛkɔ ahyiae ntamadan no mu anaa wɔbɛkɔ afɔremuka no ho no, wɔhohoro wɔn nsa ne wɔn nan ho,+ sɛnea Yehowa ka kyerɛɛ Mose no. 33 Afei ɔyɛɛ adiwo+ wɔ ɔsom ntamadan no ne afɔremuka no ho hyiae, na ɔde ntama* sɛn adiwo no kwan ano.+ Enti Mose wiee adwuma no. 34 Ɛnna omununkum bɛkataa ahyiae ntamadan no so, na Yehowa anuonyam bɛhyɛɛ ɔsom ntamadan no mu ma.+ 35 Omununkum a ɛkataa ɔsom ntamadan no so ne Yehowa anuonyam a na ahyɛ mu ma nti, Mose antumi ankɔ ahyiae ntamadan no mu.+ 36 Israelfo akwantu nyinaa mu no, sɛ omununkum no fi ɔsom ntamadan no so a, na wɔatoa wɔn akwantu no so.+ 37 Nanso sɛ omununkum no wɔ so a, wɔtwɛn kosi da a ebefi so ansa na wɔatoa wɔn akwantu so.+ 38 Israelfo akwantu nyinaa mu no, na Yehowa mununkum wɔ ɔsom ntamadan no so anɔpa, na edu anadwo nso a, na adan ogya.+ Ná Israelfo nyinaa hu wɔ wɔn afi.


Mose dwom (1-47)\nYehowa ne Ɔbotan no (4)\nIsrael werɛ fii ne Botan no (18)\n“Me na mitua bɔne so ka” (35)\n“Amanaman, mo ne ne man ani nnye” (43)\nMose bewu wɔ Nebo Bepɔw so (48-52)\n32 O ɔsoro, yɛ aso na menkasa;Ma asaase nso ntie m’anom asɛm. 2 Me nkyerɛkyerɛ bɛtɔ te sɛ osu,Na m’asɛm bɛsosɔ te sɛ obosu;Ɛbɛyɛ sɛ osu a ɛretɔ gu sare soNe osu a ɛrepete nhaban so. 3 Mɛbɔ Yehowa din.+ Yɛn Nyankopɔn no, monka n’anuonyam ho asɛm!+ 4 Ɔbotan no, ɔyɛ ne biribiara pɛpɛɛpɛ,+Na n’akwan nyinaa teɛ.+ Ɔyɛ Onyankopɔn nokwafo+ a ntɛnkyea biara nni n’akwan mu,+Ɔtreneeni a obu atɛntrenee.+ 5 Wɔn na wɔafa bɔne kwan so;+ Wɔnyɛ ne mma; mfomso no fi wɔn ankasa.+ Wɔyɛ awo ntoatoaso a akɔntɔn na akyea!+ 6 Ɔman nkwaseafo a munnim nyansa,+Enti Yehowa paa na moyɛ no saa yi?+ Ɛnyɛ ɔno ne mo Agya a ɔde mo baa wiase?+Ɛnyɛ ɔno na ɔbɔɔ mo na ɔmaa mo ase timii? 7 Monkae tete no,Monkae nea ɛtoo awo ntoatoaso a abɛsen kɔ no. Bisa wo papa, na ɔbɛkyerɛ wo,+Ne wo mpanyimfo, na wɔbɛka akyerɛ wo. 8 Bere a Ɔsorosoroni no de aman no agyapade maa wɔn,+Na ɔpaapaee Adam mma* mu no,+Ɔhwɛɛ Israel mma dodow+Twaa ɔman biara hye maa no.+ 9 Yehowa man ne ne kyɛfa;+Yakob ne n’agyapade.+ 10 Ohuu no wɔ sare so,+Sare pradadaa a mmoa resu wɔ so.+ Otwaa ne ho hyiae na ɔhwɛɛ no so;+Ɔbɔɔ ne ho ban te sɛ n’ani kosua.+ 11 Sɛnea ɔkɔre wosow ne buwNa otu fa ne mma soTrɛw ne ntaban mu fa wɔn,Na ɔde wɔn gu ne ntaban so no,+ 12 Saa ara na Yehowa nkutoo dii n’anim;*+Ná onyame foforo biara nka ne ho.+ 13 Ɔma ɔfaa asaase so nkoko so,+Na odii asaase no so nnɔbae.+ Ɔde ɛwo a efi ɔbotan mu maa no dii,Na ɔmaa no ngo a efi ɔbotan a ɛyɛ den mu. 14 Ɔmaa no nantwi bɔta ne nguan nufusu,Ne nguan a wodi mu paa,*Ne Basan adwennini, ne mpapo,Ne hwiit papa;*+Bobe mu nsu* na wonomee. 15 Bere a Yesurun* yɛɛ kɛse no, ɔyɛɛ asoɔden totow ne nan. Yesurun, woayɛ kɛse, wo mu ayɛ duru, woabɔ ma.+ Enti ɔpoo Onyankopɔn a ɔyɛɛ no no,+Na obuu ne nkwagye Botan no animtiaa. 16 Wɔde anyame foforo hyɛɛ no abufuw;+Na wɔyɛɛ akyiwade maa ne bo fuwii.+ 17 Wɔbɔɔ afɔre maa ahonhommɔne,* na ɛnyɛ Onyankopɔn;+Anyame a wonnim wɔn,Anyame a wɔbae nkyɛe koraa,Anyame a na mo agyanom nnim wɔn. 18 Ɔbotan a ɔwoo wo no, wo werɛ fii no,+Na Onyankopɔn a ɔde wo baa wiase no, woankae no.+ 19 Bere a Yehowa huu saa no, ɔpoo wɔn,+Efisɛ ne mma mmarima ne ne mma mmea hyɛɛ no abufuw. 20 Enti ɔkae sɛ, ‘Ma minyi m’ani mfi wɔn so;+Ma menhwɛ sɛnea ebewie wɔn. Efisɛ wɔyɛ awo ntoatoaso nkontompofo,+Mma a nokware biara nni wɔn mu.+ 21 Wɔde anyamehunu ahyɛ me abufuw;+Wɔn abosonhunu nti me bo afuw;+ Me nso, mede ɔman hunu behuru wɔn bo;+Na mede ɔman agyimifo bɛhyɛ wɔn ahometew.+ 22 M’abufuw asɔ gya,+Na ɛbɛdɛw akosi Ɔdamoa* ase tɔnn.+Ɛbɛhyew asaase ne ɛso nneɛma,Na ɛde ogya ato mmepɔw nnyinaso mu. 23 Mɛma wɔn haw adɔɔso,Na wɔn so na mɛma m’agyan nyinaa akɔ. 24 Ɔkɔm bɛma wɔayɛ mmerɛw+Na atiridii ne ɔsɛe yawyaw amene wɔn.+ Mɛsoma nkekaboa akɔ wɔn so,+Ne awɔ a wɔwɔ mfuturu mu a wɔn ano wɔ bɔre. 25 Sekan bekunkum wɔn adɔfo wɔ abɔnten,+Na wɔbɛbɔ hu wɔ dan mu;+Mmerante ne mmabaa,Nkokoaa ne wɔn a wɔafuw dwen nyinaa, ehu bɛka wɔn.+ 26 Anka mɛka sɛ: “Mɛbɔ wɔn ahwete,Na mɛma wɔn din ayera afi nnipa mu,” 27 Nanso misuro nea atamfo bɛka,+Efisɛ anhwɛ a atamfo no bɛkyea asɛm no+ Na wɔaka sɛ: “Yɛakyerɛ yɛn tumi,+Ɛnyɛ Yehowa na ɔyɛe.” 28 Wɔyɛ ɔman a nyansa abɔ wɔn,*Na wɔne nhumu abɔ nsianho.+ 29 Sɛ wonim nyansa a,+ anka wobedwen asɛm yi ho,+ Anka wobedwen nea ɛbɛto wɔn no ho.+ 30 Ɔbaakofo bɛyɛ dɛn apam nnipa 1,000,Na ɛbɛyɛ dɛn na nnipa baanu atumi ama nnipa 10,000 aguan?+ Gye sɛ wɔn Botan no atɔn wɔn,+Na Yehowa ayi wɔn ama. 31 Wɔn botan no nte sɛ yɛn Botan no,+Na yɛn atamfo mpo nim saa.+ 32 Wɔn bobe yɛ Sodom bobe,Efi Gomora mfuw mu.+ Wɔn bobe aba yɛ awuduru;Wɔn bobe yɛ nwene.+ 33 Wɔn nsã yɛ ɔwɔ bɔre,Ɔprammiri bɔre a edi awu. 34 Makora so wɔ me nkyɛn,Na masɔ ano wɔ m’adekoradan mu.+ 35 Me na mitua bɔne so ka,* enti me na metua ka+Bere a wɔn nan awatiriw no,+Efisɛ mmusu a ɛreba wɔn so no abɛn,Na nea ɛda hɔ retwɛn wɔn no bɛba ntɛm.’ 36 Yehowa bebu ne nkurɔfo atɛn+Na ne nkoa asɛm bɛyɛ no mmɔbɔ,*+Efisɛ obehu sɛ wɔn ahoɔden asa,Na nnipahunu a wɔmfa wɔn nyɛ hwee nkutoo na wɔaka. 37 Afei ɔbɛka sɛ, ‘Wɔn anyame no wɔ he?+Ɔbotan a wɔde no yɛɛ guankɔbea no wɔ he? 38 Wɔn na wodii wɔn afɔrebɔ srade no,Na wɔnom wɔn afɔrebɔ nsã no.+ Ma wɔnsɔre mmoa mo. Momfa wɔn nyɛ mo guankɔbea. 39 Afei munhu sɛ mene Onyankopɔn+Na anyame biara nka me ho.+ Mikum, na migye nkwa.+ Mipira,+ na mesa,+Na obiara rentumi nnye obi mfi me nsam.+ 40 Mede me nsa kyerɛ ɔsoro ka ntam,Na meka sɛ: “Mete ase daa yi,”+ 41 Sɛ mesew me sekan hyɛnhyɛn no ano,Na misiesie me ho ma atemmu a,+Metua m’atamfo so ka+Na matwe wɔn a wɔtan me no aso. 42 Mɛma mogya abow m’agyan,Na me sekan bedi nam;Ɛbɛnom wɔn a wɔakunkum wɔn ne wɔn a wɔakyere wɔn no mogya,Na ebetwitwa wɔn a wodi atamfo anim no ti.’ 43 Amanaman, mo ne ne man ani nnye,+Obetua n’atamfo so ka,+Obebisa ne nkoa mogya afi wɔn nsam,+Na ɔbɛpata ama ne nkurɔfo asaase.”* 44 Afei Mose ne Nun ba Hosea*+ bɛkaa nnwom yi mu nsɛm nyinaa kyerɛɛ ɔman no.+ 45 Bere a Mose kaa nsɛm yi nyinaa kyerɛɛ Israelfo nyinaa wiei no, 46 ɔka kyerɛɛ wɔn sɛ: “Momma nsɛm a mede rebɔ mo kɔkɔ nnɛ yi nyinaa nna mo koma so,+ na moaka akyerɛ mo mma, na wɔadi Mmara yi mu nsɛm nyinaa so.+ 47 Nsɛm yi nyɛ nsɛnhunu, na mmom ɛno na mo nkwa gyina so,+ na nsɛm yi na ɛbɛma moatena ase akyɛ wɔ asaase a moretwa Yordan akɔfa no so.” 48 Yehowa ka kyerɛɛ Mose saa da no ara sɛ: 49 “Foro kɔ Abarim mmepɔw yi so+ kogyina Nebo Bepɔw+ a ɛwɔ Moab asaase so no so, beae a ɛne Yeriko di nhwɛanim no, na hwɛ Kaanan asaase a mede rema Israelfo no.+ 50 Na wubewu wɔ bepɔw a worekɔ so no so, na wɔde wo bɛkɔ akɔka w’agyanom ho,* sɛnea wo nua Aaron wui wɔ Hor Bepɔw+ so na wɔde no kɔkaa n’agyanom ho no, 51 efisɛ mo baanu no anni me nokware wɔ Israelfo mu bere a mowɔ Meriba nsu+ a ɛwɔ Kades no ho wɔ Sina sare so no; moanyɛ me kronkron wɔ Israelfo no mu.+ 52 Wode w’ani behu asaase a mede rema Israelfo no wɔ akyirikyiri, nanso wo nan rensi hɔ.”+\n^ Ebetumi nso akyerɛ, “adasamma abusua.”\n^ Kyerɛ sɛ, odii Yakob anim.\n^ Nt., “nguan srade.”\n^ Nt., “Bobe mu mogya.”\n^ Anaa “adaemone.”\n^ Ebetumi nso akyerɛ, “wɔasisiw wɔn aso wɔ afotu ho.”\n^ Anaa “bɛyɛ no yaw.”\n^ Anaa “ɔbɛtew ne man asaase ho.”\n^ Ɛno ne Yosua din paa. Hosea yɛ edin Hosaia a wɔatwa no tiaa. Ɛkyerɛ “Yah Agye No.”\n^ Ɛyɛ kasakoa a egyina hɔ ma owu.


Elifas asɛm a ɛto so abien (1-35)\nƆkae sɛ Hiob de Onyankopɔn suro ato nkyɛn (4)\nƆkae sɛ Hiob yɛ aniammɔnho (7-9)\n‘Onyankopɔn nnye n’akronkronfo nni’ (15)\n‘Abɔnefo na ehu amane’ (20-24)\n15 Ɛnna Elifas+ a ofi Teman no kae sɛ: 2 “Wohwɛ a, onyansafo de nsɛm a aba nnim* beyi n’ano?Anaa ɔde apuei mframa bɛhyɛ n’afuru ma? 3 Sɛ wode nsɛm nko ara kasa kyerɛ yɛn a, ɛrenkosi hwee,Na mfaso biara nni kasa hunu so. 4 Wubu Onyankopɔn suro animtiaa,Na woma ɛyɛ den ma nkurɔfo sɛ wobedwen Onyankopɔn ho. 5 Efisɛ wo mfomso na ɛma wokasa saa,*Na wode tɛkrɛmadɛ daadaa nkurɔfo. 6 Wo ara w’ano na ebu wo fɔ, na ɛnyɛ me;Wo ara w’ano na edi adanse tia wo.+ 7 Adɛn, wone onipa a wodii kan woo no?Anaa wɔwoo wo ansa na nkoko reba? 8 Adɛn, Onyankopɔn ka ne tirim asɛm kyerɛ wo?Anaa ɛyɛ wo sɛ wo nko ara na wunim nyansa? 9 Ɛdɛn na wunim a yennim?+ Na ntease bɛn na wowɔ a yenni bi? 10 Nea wafuw dwen ne akwakoraa wɔ yɛn mu,+Mmarima a wɔanyin sen wo papa mpo. 11 Adɛn, Onyankopɔn awerɛkyekye sua ma wo?Anaa asɛm a yɛne wo ka no bɔkɔɔ no sua ma wo? 12 Adɛn nti na wudi wo koma akyi?Na adɛn nti na abufuw ama w’ani ayɛ kɔɔ saa? 13 Woama wo bo afuw Onyankopɔn,*Na woama nsɛm a ɛte saa apue afi w’anom. 14 Ɛbɛyɛ dɛn na onipa dasani ho atew,Na obi a ɔbea awo no ayɛ ɔtreneeni?+ 15 Hwɛ! N’akronkronfo* koraa, onnye wɔn nni,Na ɔsoro mpo, ɛho ntew wɔ n’ani so.+ 16 Ɛnde obi a ɔyɛ akyiwade na waporɔw,+Onipa a ɔnom amumɔyɛ sɛ nsu de, obebu no dɛn? 17 Mɛka akyerɛ wo; tie me! Nea mahu no, mɛka akyerɛ wo. 18 Nea anyansafo te fii wɔn papanom hɔ a wɔde ato gua+A wɔamfa ansie no, mɛka akyerɛ wo. 19 Wɔn nkutoo na wɔde asaase no maa wɔn,Na ɔhɔho biara antwam amfa wɔn mu. 20 Ɔbɔnefo fa ateetee mu ne nna nyinaa;Otirimɔdenfo hu amane ne nkwa nna nyinaa. 21 Ɔte nnyigyei a ɛyɛ hu wɔ n’asom;+Asomdwoe bere mu na akorɔmfo werɛmfo ba no so. 22 Onnye nni sɛ ɔbɛtetew ne ho afi sum mu;+Sekan na ebedi ne nam. 23 Ɔnenam hwehwɛ aduan.* Na obisa sɛ, ɛhe na ɛwɔ? Onim paa sɛ esum da no abɛn. 24 Amanehunu ne ahoyeraw hunahuna no daa;Ebu fa no so te sɛ ɔhene a wayɛ krado rekɔko. 25 Efisɛ ɔma ne nsa so tia Onyankopɔn,Na ɔyɛ ne ho sɛ ɔkorɔn sen ade nyinaa so Tumfo no; 26 Ɔyɛ aniammɔnho de ne kyɛm pipiripi* a ɛyɛ den noKɔ no so; 27 N’afono nyinaa atotɔ,Na n’afuru ayɛ kɛse; 28 Nkurow a ɛbɛsɛe na ɔbɛtena mu;Afi a obiara rentena muA ɛbɛdan abo asum hɔ na ɔbɛtena mu. 29 Ɔrennya ne ho, na n’ahode rennɔɔso,Na n’agyapade rentrɛw wɔ asaase so. 30 Ɔrentetew ne ho mfi sum mu;Ogyaframa bɛma ne dubaa* akisã,Na Onyankopɔn anom* mframa bɛpra no akɔ.+ 31 Ɛnsɛ sɛ ɔfom kwan na ɔde ne werɛ hyɛ adehunu mu,Efisɛ adehunu na obenya afi mu; 32 Ɛrenkyɛ na aba no so.Na ne nkorabata renyɛ frɔmfrɔm da.+ 33 Ɔbɛyɛ sɛ bobe dua a ɛporow n’aba bun gu,Na wayɛ sɛ ngodua a ɛporow ne nhwiren gu. 34 Efisɛ abɔnefo* guabɔ rensow aba,+Na ogya na ɛbɛhyew wɔn a wogye adanmude* no ntamadan. 35 Wonyinsɛn bɔne na wɔwo mmusu,Na nnaadaa ahyɛ wɔn yafunu ma.”\n^ Anaa “nimdeɛ hunu.”\n^ Anaa “wo mfomso na ɛkyerɛ w’ano kwan.”\n^ Nt., “Woadan wo honhom atia Onyankopɔn.”\n^ Ɛbɛyɛ sɛ ɛyɛ abɔfo.\n^ Nt., “n’akyɛm a akyi yɛ apɔwapɔw.”\n^ Kyerɛ sɛ, anidaso a ɛwɔ hɔ sɛ ebesi ne dedaw mu.\n^ Nt., “N’anom.”


Exodus 18 | Intanɛt So Bible| Wiase Foforɔ Nkyerɛaseɛ\nYetro ne Sipora baa sare no so (1-12)\nYetro tuu no fo sɛ ɔmpaw atemmufo (13-27)\n18 Na Mose asebarima Yetro a ɔyɛ Midian sɔfo+ no tee nea Onyankopɔn ayɛ ama Mose ne ne man Israel ne sɛnea Yehowa yii Israel fii Egypt no nyinaa.+ 2 Enti Mose ase Yetro faa Mose yere Sipora a na Mose ama ɔkɔ ne nkyɛn no, 3 na ɔfaa ne mma mmarima baanu+ no kaa ho. Ɔbaako din de Gersom,*+ efisɛ Mose kae sɛ, “Meyɛ ɔhɔho a mabɛtena ananafo asaase so,” 4 na nea ɔka ho no nso de Elieser,* efisɛ ɔkae sɛ, “Onyankopɔn a m’agya som no no ne me boafo, na ɔno na ogyee me fii Farao sekan ano.”+ 5 Enti Mose ase Yetro, ne Mose yere, ne ne mma no baa Mose nkyɛn wɔ sare no so, nokware Nyankopɔn no bepɔw no ho.+ 6 Afei ɔsoma ma wɔkɔbɔɔ Mose amanneɛ sɛ: “Me, w’ase Yetro,+ ne wo yere ne ne mma baanu no reba wo nkyɛn.” 7 Ntɛm ara na Mose fii adi kohyiaa n’ase, na ɔbɔɔ ne mu ase few n’ano, na obiara bisaa ne yɔnko sɛnea ne ho te. Afei wɔkɔɔ ntamadan mu. 8 Mose kaa nea Israel nti Yehowa de yɛɛ Farao ne Egypt no nyinaa+ ho asɛm kyerɛɛ n’ase. Na amane a wohui wɔ kwan so+ ne sɛnea Yehowa gyee wɔn no nyinaa nso, ɔka kyerɛɛ no. 9 Bere a Yetro tee nneɛma pa a Yehowa ayɛ ama Israel no nyinaa, ne gye a ogyee wɔn fii Egypt nsam no, n’ani gyei. 10 Ɛnna Yetro kae sɛ: “Ayeyi nka Yehowa; ɔno na wagye mo afi Egypt ne Farao nsam, na ɔno na wayi nkurɔfo no afi Egypt nkoasom mu. 11 Sɛ mehwɛ nea Yehowa de baa Egyptfo so bere a wɔredi Israelfo so ahantansɛm no a, ama mahu sɛ ɔso sen anyame a aka no nyinaa.”+ 12 Afei Mose ase Yetro bɔɔ* ɔhyew afɔre ne afɔre foforo maa Onyankopɔn, na Aaron ne Israel mpanyimfo nyinaa ne Mose ase didii wɔ nokware Nyankopɔn no anim. 13 Ade kyee no, Mose tenaa ase sɛ ɔrebu atɛn sɛnea daa ɔyɛ no, na nkurɔfo no begyinaa Mose so fi anɔpa kosii anwummere. 14 Bere a Mose ase huu nea ɔreyɛ ma nkurɔfo no, obisae sɛ: “Dɛn na woreyɛ ɔman yi? Adɛn nti na wo nkutoo wote hɔ na nnipa yi nyinaa abegyina wo so fi anɔpa kosi anwummere?” 15 Ɛnna Mose ka kyerɛɛ n’ase sɛ: “Efisɛ nkurɔfo no ba me nkyɛn begye akwankyerɛ fi Onyankopɔn hɔ. 16 Sɛ asɛm bi si wɔ nnipa baanu ntam a, wɔde ba ma midi, na mema wohu nokware Nyankopɔn no adwene ne ne mmara.”+ 17 Ɛnna Mose ase ka kyerɛɛ no sɛ: “Nea woreyɛ no nye. 18 Woyɛ saa a, wo ne ɔman a wɔka wo ho yi nyinaa bɛbrɛ, efisɛ adwuma no boro wo so. Wo nkutoo rentumi nyɛ. 19 Afei tie me. Metu wo fo, na Onyankopɔn bedi w’akyi.+ Wo de, gyina ɔman no ananmu wɔ nokware Nyankopɔn no anim,+ na fa wɔn nsɛm bra nokware Nyankopɔn no anim.+ 20 Kyerɛ wɔn ahyɛde ne mmara no,+ na ma wonhu ɔkwan a wɔmfa so ne adwuma a wɔnyɛ. 21 Afei hwɛ nkurɔfo no mu paw mmarima a wɔfata,+ wosuro Onyankopɔn, mmarima anokwafo a wɔmpɛ mfaso bɔne;+ paw wɔn sɛ mpanyimfo wɔ nnipa apem biara so, ɔha biara so, aduonum biara so, ne edu biara so.+ 22 Na sɛ asɛm bi si a, wommu nkurɔfo no atɛn, nanso asɛm a emu yɛ duru de, wɔmfa mmrɛ wo; na nsɛm nketenkete de, wɔn ankasa nni.+ Enti ma wɔmmoa wo na adwuma no nyɛ mmerɛw mma wo.+ 23 Sɛ woyɛ eyi, na Onyankopɔn pene so a, ɛnde woremmrɛ, na obiara de akomatɔyam bɛkɔ fie.” 24 Mose antwentwɛn ne nan ase koraa; otiee n’ase no, na ɔyɛɛ nea ɔka kyerɛɛ no no nyinaa. 25 Ɛnna Mose paw Israelfo no mu mmarima a wɔfata yɛɛ wɔn mpanyimfo wɔ nnipa apem biara so, ɔha biara so, aduonum biara so, ne edu biara so. 26 Enti bere biara a asɛm bi besi no, na wobu nkurɔfo no atɛn. Nanso asɛm a emu yɛ duru no, wɔde brɛ Mose,+ na nsɛm nketenkete no de, wɔn ankasa di. 27 Ɛno akyi no, Mose gyaa n’ase+ kwan ma ɔkɔɔ n’asaase so.\n^ Ɛkyerɛ, “Ɔhɔho a Wabɛtena Hɔ.”\n^ Ɛkyerɛ, “Me Nyankopɔn Yɛ Boafo.”\n^ Anaa “Yetro de nneɛma bae ma wɔbɔɔ.”